**МЕТАДАЛАГІЧНЫЯ АСНОВЫ ІНСТРУМЕНТА ДЛЯ САМААЦЭНКІ ЯКАСЦІ АДУКАЦЫЙНАЙ АНЛАЙН-ПАСЛУГІ Ў СФЕРЫ НЕФАРМАЛЬНАЙ АДУКАЦЫІ ДАРОСЛЫХ**

Змест

[Уводзіны 3](#_Toc180707227)

[1. Тлумачальная запіска 3](#_Toc180707228)

[2. Для каго прызначаны Інструмент 3](#_Toc180707229)

[3. На якіх асновах базіруецца Інструмент 3](#_Toc180707230)

[4. Выкарыстаныя тэрміны і азначэнні 3](#_Toc180707231)

[5. Мадэль адукацыйнай анлайн-паслугі ў сферы нефармальнай адукацыі дарослых 3](#_Toc180707232)

[5.1. Агульнае прадстаўленне мадэлі ААП 3](#_Toc180707233)

[5.2. Апісанне кампанентаў мадэлі ААП 3](#_Toc180707234)

[Кампанент 1. Патрэбы і запыты 3](#_Toc180707235)

[Кампанент 2. Мэты адукацыйнай паслугі 3](#_Toc180707236)

[Кампанент 3. Каштоўнасныя арыенціры 3](#_Toc180707237)

[Кампанент 4. Адукацыйны кантэнт 3](#_Toc180707238)

[Кампанент 5. Метадычнае забеспячэнне 3](#_Toc180707239)

[Кампанент 6. Выкладчыкі 3](#_Toc180707240)

[Кампанент 7. Навучэнцы 3](#_Toc180707241)

[Кампанент 8. Тэхналагічнае рашэнне 3](#_Toc180707242)

[Кампанент 9. Арганізацыйныя працэсы адукацыйнай паслугі 3](#_Toc180707243)

[Дадатак 1. Дадатковыя каментарыі да тлумачальнай запіскі пра спецыфіку навучання дарослых 3](#_Toc180707244)

[Дадатак 2. Дадатковыя матэрыялы 3](#_Toc180707245)

# Уводзіны

Дадзены Інструмент прызначаны для павышэння якасці адукацыйных анлайн-паслуг, якія аказваюцца або распрацоўваюцца ў сферы нефармальнай адукацыі дарослых (далей — ААП).

Актуальнасць гэтай тэмы звязаная з распаўсюджваннем анлайн-адукацыі падчас і пасля пандэміі COVID-19. Апрача гэтага, актуальнасць анлайн-фармату ўзрастае ў сувязі з узмацненнем абмежаванняў для рэалізацыі нефармальнай адукацыі дарослых афлайн унутры Беларусі і іншых краін з аўтарытарнымі рэжымамі кіравання. У выніку гэтага нефармальная адукацыя дарослых анлайн набывае большую вагу і значнасць, актыўна развіваецца як у грамадскім, так і ў камерцыйным сектарах. З’яўляецца больш новых актараў і праграм.

Пры гэтым якасць аказаных і запланаваных ААП у розных правайдараў застаецца рознай. Частка правайдараў нефармальнай адукацыі дарослых зазналі пераслед і знаходзяцца ў стане вымушанай міграцыі. Некаторым правайдарам не хапае рэсурсаў на забеспячэнне развіцця якасці. Апрача таго, у правайдараў-пачаткоўцаў адукацыйных анлайн-паслуг у сферы нефармальнай адукацыі дарослых можа не хапаць кампетэнцый для самастойнага кантролю і забеспячэння якасці адукацыйных паслуг.

Сам сектар нефармальнай адукацыі дарослых па азначэнні валодае разнастайнасцю формаў і зместаў, хутка развіваецца і змяняецца, рэагуючы на змены ў грамадстве. У сілу гэтага ў грамадстве часам складваецца ўяўленне пра тое, што агульныя патрабаванні да якасці аказаных адукацыйных паслуг у гэтым сегменце немагчымыя.

У сувязі з гэтым існуе неабходнасць прапанаваць, з аднаго боку, сістэмны, а з другога боку, практычны і даступны для самастойнага выкарыстання **інструмент для самаацэнкі якасці адукацыйнай анлайн-паслугі ў сферы нефармальнай адукацыі дарослых** (далей – Інструмент) тым, хто ўжо аказвае ці яшчэ толькі плануе аказваць адукацыйныя анлайн-паслугі ў сферы нефармальнай адукацыі дарослых.

Інструмент прадстаўлены ў дзвюх частках: метадалагічныя асновы распрацаванага Інструмента і шаблон для яго самастойнага выкарыстання.

Інструмент даступны ў 3 моўных версіях: беларускай, рускай і англійскай.

Абраная форма Інструмента дазваляе захаваць максімальную бяспеку праз ананімнасць у выкарыстанні. Для выкарыстання дадзенага Інструмента няма неабходнасці пакідаць якія-небудзь дадзеныя ў сетцы інтэрнэт.

Для карыстальнікаў Інструмента прадугледжаная магчымасць звярнуцца па экспертную дапамогу і/або пакінуць зваротную сувязь пасля яго выкарыстання.

# Тлумачальная запіска

**Кантэкст**

Адна з ключавых характарыстык сучаснага жыцця, грамадства і вытворчасці — сітуацыя пастаянных і нарастальных перамен. Адпаведна, *здольнасць чалавека, арганізацыі, супольнасці, нацыі і краіны ў цэлым адэкватна ставіцца да перамен — ключавы фактар паспяховасці як ідэй, якія яны рэалізуюць, так і іх асабіста*. У такой сітуацыі *найбольш важным механізмам паспяховасці людзей як агентаў перамен* становіцца *адукацыя — сфера, сістэма, практыка, працэсы, якія прадугледжваюць запуск і падтрымку бесперапынных змен*, што адбываюцца як “дзякуючы”, так і “насуперак”.

Адукацыя — сфера жыцця, якая дапамагае людзям на працягу кожнага жыццёвага этапу

* рэагаваць на *лакальныя перамены*, з якімі кожны з нас усё часцей сутыкаецца ў сваім жыцці;
* арганізоўваць і рэалізоўваць *праектаваныя перамены*, з дапамогай якіх самастойныя індывідуальныя/калектыўныя суб’екты развіцця ажыццяўляюць свае задумы;
* разумець і ўключацца ў *парадыгмальныя перамены*, якія ў цэлым характарызуюць сацыякультурныя трансфармацыі свету, у якім мы жывём.

Распаўсюджванне і развіццё сферы адукацыі дарослых — прафесійны адказ правайдараў адукацыйных паслуг на выклікі зменлівага свету, які звязаны з трансфармацыяй зместу і характару адукацыйных практык і прадугледжвае адпаведнасць дзейнасці, якая ажыццяўляецца, філасофіі ўсеагульнай якасці.

**Сфера адукацыі дарослых**

Апісваючы сферу адукацыі дарослых, неабходна адзначыць яе ключавую характарыстыку — ***свабоднае (“адкрытае”) навучанне****, арыентаванае на бесперапыннасць развіцця чалавека і накіраванае на падтрымку і суправаджэнне яго суб’ектнасці як аўтара/агента перамен*.

*Як метадалогія* свабоднае (“адкрытае”) навучанне ўяўляе сабой агульную канцэпцыю адукацыйных паслуг для дарослых, якая змяшчае вельмі шырокія мэты, заснаваныя на дапушчэнні, што дарослы чалавек, які сябе паважае, вучыцца на працягу ўсяго свайго жыцця, набываючы і развіваючы свае здольнасці

* ацэньваць сітуацыю;
* хутка змяняцца, развівацца;
* выбудоўваць і рэалізоўваць уласную практыку — падтрымліваць для сябе адзінства сваіх слоў (тэарэтычнага апісання таго, што робіцца) і спраў (якія рэалізуюцца ў дзеяннях).

***Як суб’ект адукацыі*** ў цэлым ***дарослы — гэта чалавек, які,***

* *здольны* да самавызначэння;
* *мае* пэўныя ўзроўні кампетэнцый *і валодае* рознымі кампетэнтнасцямі;
* *мае* сваё стаўленне і пазіцыю;
* *умее* дзейнічаць самастойна;
* *здольны* адказваць за наступствы сваіх дзеянняў, спраў і ўчынкаў*.*

Адпаведна, *філасофскімі, псіхалагічнымі і агульнаадукацыйнымі перадумовамі* свабоднага (“адкрытага”) навучання выступаюць наступныя палажэнні:

* чалавек — суб’ект навучання/вучэння (прадугледжвае самастойнасць і вядучую ролю асобы ў забеспячэнні працэсу свайго навучання);
* адукацыйныя правайдары і інстытуты прапануюць чалавеку, які навучаецца, магчымасці і дапамогу для рэалізацыі ім свайго навучання;
* спосабам пераадолення негатыўных аспектаў дыстанцыравання тых, хто навучаецца, ад тых, хто навучае, выступае выкарыстанне разнастайных формаў сувязі (узаемадзеяння паміж тымі, хто навучаецца і навучае).

Як *сфера прафесійнай дзейнасці* адукацыя дарослых — гэта бесперапыннае, інавацыйнае, тэхналагічна арганізаванае *адкрытае навучанне, якое адрозніваецца даступнасцю адукацыйных паслуг кожнаму на працягу ўсяго яго жыцця*. Гэта шматварыятыўная сістэма, якая ўключае ў сябе разнастайныя практыкі і віды

* фармальнай, нефармальнай, інфармальнай адукацыі (дадатак 1);
* інстытуцыянальнага, групавога і індывідуальнага навучання;
* вочнай і дыстантнай, у тым ліку анлайн-, адукацыі;
* “закрытага” і свабоднага (“адкрытага”) навучання[[1]](#footnote-1).

**Спецыфіка працэсу навучання дарослых**

У аснове арганізацыі працэсу навучання дарослых ляжаць ***ключавыя палажэнні андрагагічнага падыходу***:

1. Дарослы як чалавек, які навучаецца, з’яўляецца вядучым рэсурсам рэалізацыі сваіх жыццёвых мэт з улікам грамадскіх умоў і задач. Адпаведна, у арганізацыі працэсу свайго навучання ён выступае як *заказчык канкрэтных адукацыйных паслуг/спажывец, які мае індывідуальныя адукацыйныя патрэбы*.
2. Дарослы — гэта чалавек, які

*а) выконвае* сацыяльна значныя *прадуктыўныя ролі* (грамадзяніна, работніка, сямейніка і інш.);

*б) валодае*

* фізічнай, псіхалагічнай, сацыяльнай, маральнай *сталасцю*,
* адноснай эканамічнай *незалежнасцю*,
* жыццёвым *досведам,*
* узроўнем *самасвядомасці, дастатковым для адказных самакіраваных паводзін[[2]](#footnote-2)*.

1. Адукацыйныя працэсы дарослых у цэлым характарызуюцца як

* *рэфлексіўная адукацыя,* шчыльна звязаная з парадыгмай *“біяграфічнага навучання”*;
* *самаскіраванае навучанне* (self-directed learning);
* *самаадукацыя* (self-education) — уменне навучыць самога сябе аўтаномна;
* *бесперапынная (прадоўжаная) адукацыя* (continuing education);
* *навучанне на працягу ўсяго жыцця* (life-long learning).

1. *Базавы працэс навучання дарослых* **—** станаўленне і развіццё іх чалавечых рэсурсаў. Важным дасягненнем правайдара адукацыйных паслуг для дарослых з’яўляецца рэальнае далучэнне чалавека, які навучаецца, да працэсу арганізацыі яго навучання/вучэння: вызначэнне асноўных параметраў яго рэзультатыўнасці і паказчыкаў эфектыўнасці.

***Вядучае патрабаванне да дзейнасці правайдара адукацыйных паслуг*** — забеспячэнне ў працэсе навучання арганізацыйна-педагагічных умоў, неабходных для рэалізацыі чалавекам, які навучаецца, *усяго комплексу сваіх адукацыйных патрэб*. У самым агульным выпадку *адукацыйныя патрэбы дарослых накіраваныя на*

* атрыманне агульнай адукацыі і якой-небудзь прафесіі;
* падтрыманне і паляпшэнне стану здароўя;
* паляпшэнне якасці сямейнага жыцця;
* кампетэнтны ўдзел у грамадскім жыцці;
* змястоўнае баўленне вольнага часу;
* развіццё ўласнай асобы[[3]](#footnote-3).

***Умова забеспячэння якасці навучання дарослых*** —арганізацыя адукацыйнага працэсу на падставе кампетэнтнаснага падыходу пры выкарыстанні методык актыўнага навучання. Пры праектаванні **адукацыйных анлайн-паслуг** рэалізацыя згаданых методык мае сваю спецыфіку.

**Анлайн-навучанне**[[4]](#footnote-4)

Анлайн-навучанне — складнік больш складанай сістэмы дыстанцыйнага навучання, якое набывае ўсё больш моцны ўплыў, устойлівасць і значэнне ва ўмовах бесперапыннай адукацыі дарослых у зменлівым свеце. У самым агульным выглядзе “дыстанцыйны курс як міні-інфармацыйна-камунікатыўнае асяроддзе” ўяўляе сабой комплекс дыдактычных умоў, метадычных рэсурсаў і тэхнічных сродкаў:

* змест і методыкі навучання базіруюцца на тэхналогіях уздзеяння на інфармацыю, гэта значыць уся структура, змест, дыдактычныя і вучэбныя рэсурсы, інструменты і дадатковыя тэхналогіі разнастайнага тыпу ўздзейнічаюць на інфармацыю з пэўнай прадметнай галіны;
* усеахопныя эфекты новых інфармацыйных тэхналогій распаўсюджваюцца на ўсе сферы чалавечай дзейнасці, у тым ліку аказваюць уплыў на змены ладу жыцця, звыклых мадэляў паводзін усіх удзельнікаў адукацыйных праграм, пашырэнне імі свайго “тэхнічнага рэпертуару” для вырашэння штодзённых задач;
* сеткавая логіка тэхналогій і сеткавы прынцып пабудовы ўзаемадзеяння ўдзельнікаў курса дазваляюць навучэнцам развіваць сваю суб’ектнасць, праяўляць актыўнасць і самастойнасць у арганізацыі працэсаў і навучання, і вучэння; творчае стаўленне да вывучэння прапанавага матэрыялу і выканання заданняў (як прамежкавых, тэставых, так і выніковых работ).

Сеткавы характар арганізацыі навучання дазваляе навучэнцу прыняць на сябе адказнасць за атрыманыя вынікі: створаныя імі прадукты, якія сведчаць пра атрыманне тых ці іншых ведаў/асвоенасць канкрэтных кампетэнцый (outputs); набытыя новыя якасці і эфекты — нормы, здольнасці, рэсурсы/кампетэнтнасці (outcomes) і наступствы — сацыяльныя трансфармацыі (impact). Пры гэтым ажыццяўленне ў адукацыйным працэсе логікі сеткавага ўзаемадзеяння патрабуе гнуткасці і рухомасці ўсіх сістэм, кампанентаў і элементаў дыстанцыйнага курса.

Сеткавае ўзаемадзеянне ўдзельнікаў анлайн-навучання прадугледжвае адначасовую віртуальную прысутнасць у вучэбнай сітуацыі выкладчыка, навучэнцаў і іншых спецыялістаў, якія ажыццяўляюць тэхналагічнае мадэраванне курса.

**Паказчыкі якасці працэсу навучання дарослых**

Паказчыкі якасці працэсу навучання дарослых звязаныя з

* *усведамленнем* чалавекам, які навучаецца, сябе ў якасці самастойнай, *самакіраванай асобы*;
* *назапашваннем чалавекам* усё большага *аб'ёму жыццёвага* (бытавога, прафесійнага, сацыяльнага) *досведу*, які выступае крыніцай навучання яго самога, сяброў і калег;
* устаноўкай *дарослага чалавека на вырашэнне* сваіх жыццёва важных *праблем* і *дасягненне канкрэтнай мэты пры дапамозе вучэбнай дзейнасці* *— праяўленнем устойлівай* гатоўнасці/матывацыі да навучання, наяўнасцю і рэалізацыяй асабістай адукацыйнай траекторыі (ААТ);
* імкненнем **да неадкладнай рэалізацыі *атрыманых ведаў, навыкаў, кампетэнцый і досведу***;
* разуменнем абумоўленасці вучэбнай дзейнасці часавымі, прасторавымі, прафесійнымі, бытавымі і сацыяльнымі *фактарамі* (умовамі).

# Для каго прызначаны Інструмент

Дадзены Інструмент адрасаваны **правайдарам адукацыйных анлайн-паслуг у сферы нефармальнай адукацыі дарослых**. Да правайдараў адносяцца

* індывідуальныя пастаўшчыкі адукацыйных анлайн-паслуг (напрыклад, аўтары анлайн-курсаў, стваральнікі вэбінараў, рэпетытары і інш.);
* камерцыйныя адукацыйныя ўстановы;
* арганізацыі і ініцыятывы грамадзянскай супольнасці;
* іншыя арганізацыі і індывіды, якія аказваюць адукацыйныя анлайн-паслугі ў сферы нефармальнай адукацыі дарослых.

Дзейнасць правайдараў можа значна адрознівацца, але большасць паслуг, якія аказваюцца імі ў сферы нефармальнай адукацыі дарослых, адносіцца да адной ці некалькіх сфер, выкладзеных у “Рэкамендацыі аб навучанні і адукацыі дарослых” (UNESCO, 2015)[[5]](#footnote-5):

* 1. развіццё пісьменнасці, якое ўключае ўменне чытаць і пісаць, распазнаваць, тлумачыць, ствараць, перадаваць і ацэньваць інфармацыю на падставе друкаваных і рукапісных дакументаў, а таксама здольнасць вырашаць праблемы ва ўсё больш тэхналагічна і інфармацыйна насычаным асяроддзі;
  2. узмацненне прафесійнай падрыхтоўкі і развіццё кампетэнцый для адаптацыі да працоўнага і сацыяльнага асяроддзя, якое хутка змяняецца;
  3. асваенне кампетэнцый для фарміравання актыўнай грамадзянскай пазіцыі і ўдзелу ў вырашэнні сацыльна значных пытанняў.

Інструмент будзе карысны як для аўтараў-пачаткоўцаў, так і для дасведчаных правайдараў з разнастайных сегментаў нефармальнай адукацыі дарослых для планавання новых і ацэнкі існуючых ААП.

# На якіх асновах базіруецца Інструмент

Прапанаваны Інструмент распрацаваны на падставе перадавых поглядаў на сутнасць і спецыфіку сучаснай адукацыі дарослых.

Прагрэсіўны, паспяховы і эфектыўны правайдар анлайн-паслуг у сферы адукацыі дарослых заўсёды трымае ў полі зроку шэраг важных метадалагічных арыенціраў: мэты, каштоўнасці і прынцыпы адукацыйнай дзейнасці.

**Мэта ацэньвання якасці адукацыйных анлайн-паслуг у сферы нефармальнай адукацыі дарослых**

Мэтай ацэньвання якасці адукацыйнай анлайн-паслугі ў сферы нефармальнай адукацыі дарослых выступае аналіз і аб’ектыўнае ўсебаковае ўяўленне пра ступень эфектыўнасці адукацыйнай дзейнасці па задавальненні адукацыйных патрэб дарослых, якая арганізуецца з выкарыстаннем лічбавых тэхналогій і анлайн-платформаў.

**Каштоўнасныя арыенціры ацэньвання якасці адукацыйных анлайн-паслуг у сферы нефармальнай адукацыі дарослых:**

1. **Высокая якасць**. Ацэнка ААП павінна забяспечваць пастаяннае паляпшэнне якасці адукацыі ў сферы нефармальнай адукацыі дарослых.
2. **Адукацыя праз усё жыццё**. У працэсе ацэньвання ўлічваецца, у якой ступені ААП задавальняе патрэбу сучаснага чалавека ў навучанні праз усё жыццё.
3. **Устойлівасць**. Ацэнка дазваляе правайдару ААП у апераджальным рэжыме адказваць на запыты спажыўцоў паслугі і прымаць своечасовыя меры па падтрыманні актуальнасці і жыццяздольнасці адукацыйнай праграмы.
4. **Даступнасць**. Пры ацэнцы якасці ААП у сферы нефармальнай адукацыі дарослых звяртаецца ўвага на тое, што адукацыйная праграма павінна быць даступная ўсім мэтавым карыстальнікам, незалежна ад іх геаграфічнага размяшчэння і сацыяльна-эканамічнага статусу.
5. **Інклюзіўнасць**. Пры ацэнцы якасці ААП улічваецца магчымасць задавальнення адукацыйных патрэб і прадастаўлення доступу да ведаў і навыкаў розным катэгорыям спажыўцоў з улікам іх фізічнага стану або іншых магчымых асаблівасцей.
6. **Дакладнасць і актуальнасць**. Ацэньваючы якасць ААП, важна ўсведамляць, што змест, формы і метады арганізацыі навучання павінны распрацоўвацца з улікам тэарэтычных асноў педагогікі і андрагогікі на падставе доказных метадаў і падыходаў да распрацоўкі і рэалізацыі адукацыйных курсаў.
7. **Інавацыйнасць**. Інавацыйнасць у сферы нефармальнай анлайн-адукацыі дарослых азначае ўкараненне і выкарыстанне новых ідэй, метадаў, тэхналогій і падыходаў, якія садзейнічаюць павышэнню эфектыўнасці навучання і задавальненню патрэб навучэнцаў.

**Прынцыпы ацэньвання якасці адукацыйных анлайн-паслуг у сферы нефармальнай адукацыі дарослых**

Каб ацэнка якасці адукацыйных анлайн-паслуг у сферы нефармальнай адукацыі дарослых была эфектыўнай, важна выконваць шэраг палажэнняў і правілаў, якія забяспечваюць аб’ектыўнасць і мэтазгоднасць працэсу ацэньвання.

Гэтыя палажэнні і правілы з’яўляюцца асноватворнымі *прынцыпамі ацэньвання якасці адукацыйных анлайн-паслуг у сферы нефармальнай адукацыі дарослых*.

* + 1. ***Цэласнасць***

Ацэнка павінна ахопліваць усе аспекты адукацыйнай паслугі, уключаючы змест курсаў, метады выкладання, выкарыстаныя тэхналогіі, арганізацыйныя працэсы і вынікі навучання. Цэласнасць забяспечвае комплекснае разуменне якасці паслугі і дазваляе выявіць усе яе моцныя і слабыя бакі.

* + 1. ***Аб’ектыўнасць***

Працэс ацэнкі павінен быць бесстароннім і грунтавацца на дакладных фактычных дадзеных. Гэта ўключае выкарыстанне валідных і надзейных інструментаў і метадаў ацэнкі, а таксама незалежнасць суб’екта ацэньвання.

* + 1. ***Празрыстасць***

Усе этапы ацэнкі, уключаючы крытэрыі, метады і вынікі, павінны быць адкрытымі і даступнымі для ўсіх зацікаўленых бакоў. Празрыстасць дапамагае забяспечыць давер да вынікаў ацэнкі і спрыяе паляпшэнню адукацыйных паслуг і праграм.

* + 1. ***Сістэмнасць***

Ацэнка якасці павінна быць пастаянным і рэгулярным працэсам, а не аднаразовым мерапрыемствам. Бесперапыннасць дазваляе своечасова выяўляць і выпраўляць недахопы, а таксама адаптаваць адукацыйныя праграмы да зменлівых патрэб навучэнцаў і рынку працы.

* + 1. ***Рэлевантнасць***

Ацэнка павінна быць значнай і карыснай для ўсіх зацікаўленых у адукацыйнай паслузе бакоў, уключаючы навучэнцаў, выкладчыкаў, менеджараў і іншых супрацоўнікаў.

* + 1. ***Удзел усіх зацікаўленых бакоў***

Працэс ацэнкі павінен уключаць актыўны ўдзел усіх зацікаўленых бакоў (стэйкхолдараў адукацыйнай анлайн-паслугі). Гэта спрыяе больш поўнай і аб’ектыўнай ацэнцы якасці адукацыйных паслуг.

# Выкарыстаныя тэрміны і азначэнні

**Андрагог** — педагог, спецыяліст у галіне адукацыі дарослых.

**Андрагогіка** — раздзел педагагічнай навукі аб навучанні дарослых людзей, які раскрывае спецыфіку і спосабы вучэбнай дзейнасці дарослага чалавека ва ўмовах сумеснай адукацыйнай дзейнасці таго, хто навучаецца, і таго, хто навучае.

**Дарослы** — гэта чалавек, які дасягнуў фізіялагічнай, псіхалагічнай і сацыяльнай сталасці, валодае назапашаным жыццёвым досведам і самасвядомасцю, якая пастаянна развіваецца. Ён рэалізуе сябе ў ролях, традыцыйна ўласцівых дарослым як самастойным членам грамадства, і нясе поўную адказнасць за сваю жыццядзейнасць і паводзіны.

**Нефармальная адукацыя** — любое арганізаванае і сістэматызаванае навучанне, якое ажыццяўляецца па-за межамі сістэмы фармальнай адукацыі, дапаўняе яе, забяспечваючы асваенне тых уменняў і навыкаў, якія неабходныя для сацыяльна і эканамічна актыўнага грамадзяніна краіны. Гэтая адукацыйная дзейнасць структураваная, мае адукацыйную мэту, пэўныя часавыя рамкі, інфраструктурную падтрымку і адбываецца ўсвядомлена. Атрыманыя веды звычайна не сертыфікуюцца, хаця гэта і магчыма[[6]](#footnote-6).

**Адукацыя дарослых** — цэнтральны кампанент навучання на працягу ўсяго жыцця, ахоплівае ўсю сукупнасць працэсаў фармальнага, нефармальнага і інфармальнага навучання, з дапамогай якога асобы, якія лічацца дарослымі ў тых грамадствах, дзе яны жывуць, развіваюць і ўзбагачаюць свае здольнасці, неабходныя для жыцця і працы[[7]](#footnote-7).

**Адукацыйная праграма** — спосаб аказання адукацыйнай паслугі як комплексу спланаваных і арганізаваных навучальных мерапрыемстваў/актыўнасцей/дзеянняў, накіраваных на развіццё ведаў, навыкаў і кампетэнцый навучэнцаў. Змест адукацыйнай праграмы ўключае ў сябе апісанне мэт і меркаваных вынікаў адукацыйнай дзейнасці, вучэбную праграму з указаннем тэм, метадаў і сродкаў навучання, формы кантролю і ацэнкі вынікаў навучання.

**Адукацыйная траекторыя** — працэс і вынік індывідуальнага выбару навучэнцам мэт, зместу, сродкаў і арганізацыйна-педагагічных умоў адукацыі.

**Адукацыйная паслуга** — дзейнасць арганізацыі (суб’екта) адукацыі, накіраваная на забеспячэнне (задавальненне) адукацыйных патрэб навучэнца праз рэалізацыю адукацыйных праграм.

**Адукацыйная анлайн-паслуга ў сферы нефармальнай адукацыі дарослых** — сукупнасць дзеянняў па падрыхтоўцы і рэалізацыі праграм, курсаў, трэнінгаў і іншых формаў арганізацыі адукацыйнага працэсу, накіраванага на задавальненне адукацыйных патрэб дарослых навучэнцаў, іх асобаснае і прафесійнае развіццё, з выкарыстаннем лічбавых тэхналогій і анлайн-платформаў.

**Педагог (педагагічнае ўзаемадзеянне)** — спецыяліст у галіне тэорыі і практыкі адукацыі дзяцей і дарослых, які валодае метадамі і сродкамі стварэння ўмоў для паспяховага навучання, выхавання і развіцця асобы.

**Правайдар у сферы адукацыі** — арганізацыя або фізічная асоба (група асоб), якія займаюцца распрацоўкай і рэалізацыяй адукацыйных паслуг у разнастайных формах.

**Развіццё асобы** — працэс станаўлення індывіда як суб’екта жыццядзейнасці і грамадскіх адносін з дапамогай фарміравання і ўдасканалення індывідуальных, псіхалагічных і сацыяльных якасцей пад уплывам унутраных перадумоў і знешніх уздзеянняў сацыяльнага асяроддзя, выхавання і адукацыі.

**Тэхналагічнае рашэнне** — сукупнасць праграмна-тэхнічных сродкаў, якія забяспечваюць аказанне адукацыйнай паслугі.

**Вучэнне** — дзейнасць чалавека па набыцці ведаў, уменняў, навыкаў, фарміраванні і развіцці кампетэнцый, змяненні і замацаванні спосабаў дзейнасці і ўзбагачэнні індывідуальнага досведу.

# Мадэль адукацыйнай анлайн-паслугі ў сферы нефармальнай адукацыі дарослых

## 5.1. Агульнае прадстаўленне мадэлі ААП

Структурная мадэль ААП, якая знаходзіцца ў аснове Інструмента, дае цэласнае ўяўленне пра адукацыйную анлайн-паслугу як сістэму (мал. 1). Сістэмнасць забяспечваюць 9 узаемазвязаных кампанентаў, кожны з якіх адлюстроўвае істотны і абавязковы аспект ААП. Сістэмаўтваральным кампанентам мадэлі выступаюць “Навучэнцы”, паколькі любы адукацыйны працэс магчымы толькі пры наяўнасці тых, хто асвойвае змест адукацыйнай праграмы ў рамках канкрэтнай адукацыйнай паслугі, іншымі словамі, навучэнцаў. Менавіта навучэнцы, як мэтавая група і паўнапраўныя партнёры па рэалізацыі адукацыйнай праграмы ў навучанні дарослых, задаюць спецыфіку распрацоўкі і рэалізацыі ўсіх астатніх кампанентаў ААП.

Рэалізацыя кожнага кампанента ва ўсёй паўнаце і ўзаемасувязі з астатнімі кампанентамі абумоўлівае выніковую якасць ААП. Сутнасць кожнага кампанента раскрываецца праз пэўныя крытэрыі і паказчыкі, што ляглі ў аснову Інструмента, які дазваляе правайдару ацаніць якасць ААП самастойна.

Для зручнасці самастойнага выкарыстання Інструмента паказчыкі сабраныя ў паўаўтаматызаваную таблічную форму, прадстаўленую асобным файлам.

У раздзеле 5.2. прадстаўлена падрабязнае апісанне кожнага кампанента ў наступнай логіцы: сутнасная спецыфіка кожнага кампанента, чаканы вынік яго рэалізацыі, крытэрыі і паказчыкі.

Навучэнцы

*Малюнак 1  — Структурная мадэль адукацыйнай анлайн-паслугі*

## 5.2. Апісанне кампанентаў мадэлі ААП

### Кампанент 1. Патрэбы і запыты

На аналізе патрэб і вызначэнні запытаў на адукацыйную анлайн-паслугу (ААП) грунтуюцца ўсе этапы яе распрацоўкі і рэалізацыі. Гэты працэс уключае пастаяннае вывучэнне фактараў, звязаных як з канкрэтнай мэтавай аўдыторыяй, так і з шырокім грамадскім парадкам дня, як у цяперашнім, так і з улікам перспектыў развіцця.

**Вынік кампанента.** Усе этапы распрацоўкі і рэалізацыі ААП заснаваныя на патрэбах мэтавай аўдыторыі, запытах грамадства і арыентаваныя на перспектывы развіцця людзей, грамадства і сітуацыі ў цэлым.

|  |  |  |
| --- | --- | --- |
| **Крытэрыі** | **Паказчыкі** | **Заўвагі** |
| **Крытэрый 1. Арыентаванасць на мэтавую аўдыторыю**  Аналіз патрэб дапамагае выявіць пажаданні, перавагі і праблемы мэтавай аўдыторыі | Складзены партрэт мэтавай аўдыторыі, г.зн. падрабязна апісаныя разнастайныя, звязаныя са спецыфікай ААП характарыстыкі тых людзей, для якіх распрацоўваецца адукацыйная праграма | Характарыстыкі могуць уключаць месцазнаходжанне, сацыяльнае становішча, адукацыю, узрост, гендар, прафесійныя інтарэсы, узровень тэматычнай падрыхтоўкі і інш. |
| Існуе дакладны пералік вывучаемых патрэб, інтарэсаў і пераваг патэнцыйных і/або дзейных навучэнцаў |  |
| Патрэбы мэтавай аўдыторыі вывучаныя пры дапамозе некалькіх метадаў, даступных для правайдара | Напрыклад, апытанне, аналіз дакументаў/справаздач/  статыстыкі, інтэрв’ю, фокус-групы, аналіз зваротнай сувязі і запытаў навучэнцаў і інш. |
| Вынікі аналізу патрэб мэтавай аўдыторыі вызначаюць мэты, змест, метады аказання і ацэнкі ААП |  |
| **Крытэрый 2.**  **Арыентаванасць на запыты грамадства**  Вызначэнне запытаў уключае даследаванне грамадскага парадку дня, праблем і выклікаў, якія існуюць у грамадстве і ствараюць больш шырокую аснову для распрацоўкі і аказання ААП | Выяўлены грамадскі запыт на тэму(-ы) ААП, якая распрацоўваецца | Напрыклад, праз аналіз публічнай інфармацыі, медыя, грамадскіх дыскусій, даследаванняў грамадскай сітуацыі і г.д. |
| У працэс вызначэння грамадскага запыту і спосабаў рэагавання на яго ўключаныя іншыя стэйкхолдары, г.зн. арганізацыі/установы/  супольнасці, якія ажыццяўляюць дзейнасць у тэматычнай сферы | Напрыклад, установы адукацыі, бізнес, супольнасці, якія яднаюць прадстаўнікоў мэтавай групы, і інш. |
| Распрацаваная ААП з’яўляецца прамым ці ўскосным вырашэннем актуальных сацыяльных, эканамічных, палітычных, экалагічных і іншых праблем, якія існуюць у грамадстве |  |
| Ва ўсіх кампанентах ААП улічаныя выяўленыя грамадскія запыты | Мэты, вынікі, працэсы ААП фарміруюцца і рэалізуюцца з улікам выяўленых грамадскіх запытаў (Кампаненты 2–9) |
| **Крытэрый 3.**  **Арыентаванасць на развіццё**  ААП мае апераджальны характар, г.зн. арыентаваная не толькі на задавальненне актуальнага запыту, але і на бачанне будучай сітуацыі | Пры праектаванні ўлічаныя актуальныя і перспектыўныя вынікі ААП | Напрыклад, апісанне ў форме кароткатэрміновых (outputs), доўгатэрміновых (outcomes) вынікаў для мэтавай групы і ўплыву на грамадства (impact) |
| Існуе бачанне/прагноз змен запытаў мэтавай аўдыторыі і грамадства |  |
| Ва ўсіх кампанентах ААП улічаныя тэндэнцыі развіцця сітуацыі, грамадства, мэтавай аўдыторыі і самога правайдара |  |
| ААП змяшчае інавацыйныя кампаненты, якія спрыяюць развіццю самога правайдара і сферы адукацыйных паслуг у цэлым |  |

### Кампанент 2. Мэты адукацыйнай паслугі

Мэты адукацыйнай анлайн-паслугі ў сферы нефармальнай адукацыі дарослых вызначаюцца на падставе рэалістычных уяўленняў пра канчатковы вынік, які павінен быць атрыманы пасля завяршэння навучання. Мэты вызначаюць выбар зместу, паслядоўнасць навучання, формы, метады, сродкі навучання, а таксама спосабы ацэнкі дасягненняў навучэнцаў-дарослых.

**Вынік кампанента**. У правайдара сфармуляваны выразны вобраз пажаданых вынікаў рэалізаванай паслугі, прадстаўлены ў выглядзе вербалізаваных паняццяў, меркаванняў і высноў.

|  |  |
| --- | --- |
| **Крытэрый** | **Паказчыкі** |
| **Крытэрый 1. Актуальнасць**  Мэты сфармуляваныя ў адпаведнасці з адукацыйнымі запытамі навучэнцаў-дарослых, іх патрэбай у адукацыі праз усё жыццё і актуальнымі тэндэнцыямі развіцця грамадства (запыты і патрэбы рынку працы, сацыяльныя, эканамічныя, культурныя і інш. трэнды і ўстаноўкі на далучэнне дарослых да адукацыйнага працэсу) | Адпавядаюць патрэбам і характарыстыкам мэтавай аўдыторыі (кампанент 1) |
| Адпавядаюць запытам соцыуму, эканомікі і культуры |
| Арыентаваныя на персанальнае развіццё і жыццядзейнасць навучэнца |
| Адлюстроўваюць скіраванасць ААП на фарміраванне і развіццё ў навучэнца прафесійных і сацыяльна-асобасных кампетэнцый |
| Адпавядаюць місіі, мэтам, падыходам і прынцыпам правайдара |
| **Крытэрый 2. Функцыянальнасць**  Фармулёўка мэт дазваляе рэалізоўваць адукацыйную паслугу ў адпаведнасці з намерамі правайдараў і чаканнямі спажыўцоў | Дазваляюць вызначыць змест навучання ў рамках заяўленай тэматыкі |
| Абумоўліваюць выбар формаў, метадаў і тэхналогій навучання з улікам агульнапедагагічных і андрагагічных патрабаванняў |
| Задаюць і праяўляюцца ва ўсіх аспектах рэалізацыі адукацыйнай паслугі |
| **Крытэрый 3. Вымяральнасць**  Мэты павінны паддавацца вымярэнню праз ацэнку ступені іх дасягнення | Фармулёўка дакладная і выразная |
| Фармулёўка змяшчае інфармацыю пра канкрэтныя веды, уменні, навыкі, кампетэнцыі, досвед, якія будуць сфарміраваныя, развітыя, замацаваныя ў навучэнцаў |
| Дасягненне выніку апісанае праз колькасныя і якасныя змены, якія адбудуцца з навучэнцамі ў адукацыйным працэсе |
| Дасягненне вынікаў абмежаванае канкрэтным часавым перыядам |
| **Крытэрый 4. Транспарэнтнасць**  Інфармацыя пра мэты аказанай паслугі своечасова прадастаўляецца ўсім зацікаўленым суб’ектам у адкрытай, поўнай і зразумелай форме | Інфармацыя пра мэты адукацыйнай паслугі знаходзіцца ў адкрытым доступе і даступная ўсім суб’ектам паслугі |
| Мэты сфармуляваныя даступнай, яснай, выразнай мовай, якая не дапускае розначытанняў і шматзначнасці |
| Адлюстроўваюцца ў адпаведных дакументах (рэклама, азнаямляльныя матэрыялы, вучэбны план, адукацыйная праграма і інш.) |
| Улічваецца меркаванне і ўяўленні навучэнцаў пра мэты іх навучання |
| Прадугледжаная магчымасць своечасовай карэкціроўкі мэтавых арыенціраў у адпаведнасці з рэальнымі абставінамі і ўмовамі адукацыйнага працэсу |

### Кампанент 3. Каштоўнасныя арыенціры

Каштоўнасныя арыенціры — гэта важныя ідэі, прынцыпы, перакананні, на якіх правайдар грунтуе сваю дзейнасць па распрацоўцы і рэалізацыі ААП. Яны датычацца як зместу, так і формы аказання адукацыйнай анлайн-паслугі.

**Вынік кампанента.** Уся дзейнасць правайдара па аказанні адукацыйнай анлайн-паслугі ажыццяўляецца ў адпаведнасці з каштоўнаснымі арыенцірамі, якія зафіксаваныя пісьмова, а іх датрыманне на практыцы паддаецца праверцы.

|  |  |  |
| --- | --- | --- |
| **Крытэрыі** | **Паказчыкі** | **Заўвагі** |
| **Крытэрый 1. Канкрэтнасць**  Каштоўнасці — гэта не абстракцыі, не проста тое, у што верыць правайдар. Яны павінны быць сфармуляваныя і апісаныя правайдарам як ключавыя прынцыпы, датрыманне якіх можна праверыць | Каштоўнасці сфармуляваныя і зафіксаваныя ў выглядзе дакументаў | Напрыклад, раздзел на сайце, унутраная палітыка, інструкцыя для персаналу і/або інш. |
| У дакументах змяшчаюцца канкрэтныя механізмы, спосабы ўкаранення каштоўнасных арыенціраў у дзейнасць |  |
| Існуе механізм праверкі датрымання каштоўнасных арыенціраў пры распрацоўцы, прасоўванні, аказанні і ацэнцы ААП |  |
| **Крытэрый 2. Выкарыстанне ў дзейнасці**  Каштоўнасці ўкаранёныя ў дзейнасць правайдара па аказанні ААП, г.зн. выкарыстоўваюцца на практыцы | Існуе працэдура(-ы) азнаямлення ўсіх суб’ектаў адукацыйнай паслугі з каштоўнасцямі правайдара |  |
| У сваёй дзейнасці па аказанні адукацыйнай паслугі ўвесь персанал кіруецца ўзгодненымі каштоўнасцямі |  |
| Каштоўнасці з’яўляюцца скразнымі, г.зн. ляжаць у аснове ўсёй адукацыйнай дзейнасці правайдара, у тым ліку пры аказанні ААП |  |
| **Крытэрый 3. Арыентаванасць на людзей**  Пры распрацоўцы, імплементацыі і ацэнцы паслугі ўлічаныя інтарэсы і правы навучэнцаў. Навучэнцы разглядаюцца як раўнапраўныя ўдзельнікі працэсу навучання | На ўсіх этапах рэалізацыі адукацыйнай паслугі ўкаранёны падыход, заснаваны на правах чалавека | Падыход, заснаваны на правах чалавека (human rights based approach, HRBA), базіруецца на трох ключавых пазіцыях:   1. Улік інтарэсаў і асаблівасцей уразлівых і малазаўважных груп пры выяўленні і вырашэнні праблемы, асаблівы акцэнт на забеспячэнне роўнасці і недыскрымінацыі. 2. Прынцып “нічога для нас без нас”: выяўленне праблемы і яе вырашэнне будуецца з максімальным удзелам мэтавых груп. 3. Кожную праблему, якая вырашаецца, “прасейваем праз сіта правоў чалавека”: і вызначэнне праблемы, і яе вырашэнне будуюцца на падставе правоў чалавека/вызначэнні носьбітаў правоў і абавязацельстваў[[8]](#footnote-8) |
| Рэалізаваны прынцып інклюзіўнасці і не дапускаецца дыскрымінацыя па якой-небудзь прыкмеце | Прыметы ўключаюць мову, рэлігію, гендар, сэксуальную арыентацыю, інваліднасць, хваробу, пражыванне ў сельскай мясцовасці, галечу, статус перамешчанай асобы, турэмнае зняволенне, род заняткаў або прафесію |
| Выкарыстоўваецца партысіпатыўны падыход, пры якім навучэнец можа актыўна ўплываць на працэс свайго навучання |  |
| Датрыманыя ключавыя прынцыпы нефармальнай адукацыі | Прынцыпы нефармальнай адукацыі:   * прынцып добраахвотнасці; * прынцып навучання праз досвед; * прынцып арыентацыі на патрэбы навучэнцаў; * прынцып навучання ў групе; * прынцып самацэнкі вынікаў навучання; * прынцып актыўнага навучання; * прынцып зваротнай сувязі; * прынцып камунікацыі на роўных |
| **Крытэрый 4. Развіццёвы патэнцыял**  Паслуга ўносіць уклад у прасоўванне і развіццё іншых дэмакратычных і гуманістычных ідэй | Рэалізаваны экапрыязны падыход | ААП спрычыняе мінімальную з магчымай шкоду для навакольнага асяроддзя |
| Паслуга спрыяе прасоўванню гендарнай роўнасці і вызваленню ад гендарных стэрэатыпаў |  |
| Рэалізаваныя іншыя каштоўнасныя арыенціры, выбраныя правайдарам у якасці скразных | Напрыклад, дэмакратыя, актыўная грамадзянскасць, нацыянальная культура і ідэнтычнасць і інш. |

### Кампанент 4. Адукацыйны кантэнт

Адукацыйны кантэнт уяўляе сабой комплекс вучэбных матэрыялаў, змест якіх адпавядае тэматыцы і праблемнаму полю, рэалізаваным у рамках адукацыйнай паслугі. Кантэнт адаптаваны пад спецыфічныя патрабаванні і асаблівасці дарослай аўдыторыі, з улікам яе жыццёвага досведу, матывацыі, прафесійных і жыццёвых мэт.

**Вынік кампанента**. Змест адукацыйнай праграмы, арыентаваны на мэтавую групу спажыўцоў, з’яўляецца ключавым сродкам дасягнення адукацыйных мэт. Ён канструктыўна і належным чынам структураваны, падрыхтаваны з выкарыстаннем сучасных метадаў і прадстаўлены ў зразумелым спажыўцу выглядзе. Матэрыялы даступныя і празрыстыя для навучэнцаў, аформленыя аднастайна і адпавядаюць адзіным стандартам правайдара.

|  |  |
| --- | --- |
| **Крытэрыі** | **Паказчыкі** |
| **Крытэрый 1. Актуальнасць і паўната**  Змест курса з’яўляецца аб’ектыўна важным, значным і своечасовым для вывучэння, а неабходнай вучэбнай інфармацыі дастаткова для дасягнення адукацыйных мэт | Адпаведнасць зместу мэтам адукацыйнай паслугі |
| Інфармацыйная насычанасць, дастатковасць і незбыткоўнасць вучэбнага матэрыялу |
| Існуе механізм абнаўлення кантэнту ва ўмовах атрымання пастаяннай зваротнай сувязі ад спажыўцоў ААП |
| Уключэнне з вучэбныя матэрыялы акутальных праблем і выклікаў |
| **Крытэрый 2. Адэкватнасць формаў прадстаўлення**  Вучэбны матэрыял структураваны і аформлены ў адпаведнасці з мэтамі і логікай вучэбнага курса, арыентаваны на спецыфіку навучэнцаў | Выразнасць і лагічнасць структуры курса |
| Дарэчнасць і разнастайнасць формаў падачы вучэбнага матэрыялу (тэксты, ілюстрацыі, відэа, аўдыё, графіка і інш.) |
| Даступнасць вучэбных матэрыялаў (відэа, тэксты, прэзентацыі і інш.), у тым ліку праз разнастайныя прылады (камп’ютары, планшэты, смартфоны) |
| **Крытэрый 3. Практыкарыентаванасць**  Вучэбны матэрыял забяспечвае падрыхтоўку навучэнцаў да рэальнай дзейнасці і абумоўлівае фарміраванне/удасканаленне прафесійных і асобасных жыццёва значных кампетэнцый | Інфармацыя носіць прыкладны характар, дае ўяўленне пра рэальныя прафесійныя і жыццёвыя сітуацыі |
| Наяўнасць жыццёвых заданняў, кейсаў, прыкладаў і сцэнарыяў з рэальнага жыцця |
| Досвед навучэнцаў-дарослых уключаецца ў змест як вучэбны матэрыял |
| **Крытэрый 4.**  **Гнуткасць і варыятыўнасць**  Недагматычнасць зместу адукацыі ў межах курса, унутраная мабільнасць і прадугледжаны выбар узроўню асваення вучэбнага матэрыялу | Наяўнасць розных узроўняў прадстаўлення зместу асобных тэм і модуляў |
| Улік узроўню падрыхтаванасці навучэнцаў-дарослых, іх ведаў, навыкаў і досведу, прафесійнага і жыццёвага бэкграўнду |
| Разнастайнасць фарматаў навучання (відэа, тэксты, інтэрактыўныя заданні і інш.) |
| Магчымасць своечасовага абнаўлення інфармацыі ў адпаведнасці з актуальнымі тэндэнцыямі і зменамі ў адпаведных галінах ведаў і практыкі |
| **Крытэрый 5. Матывацыйна-пазнавальная каштоўнасць**  Вучэбны матэрыял прывабны і значны для навучэнцаў-дарослых, яго выкарыстанне стымулюе ў навучэнцаў зацікаўленасць і жаданне вучыцца і забяспечвае ўстойлівую цікавасць да тэм, якія вывучаюцца | Вучэбны матэрыял падабраны з улікам інтарэсаў і патрэб мэтавай аўдыторыі |
| Уключаныя тэмы і задачы, якія выклікаюць у дарослых інтарэс і жаданне вучыцца |
| Змест абумоўлівае выкарыстанне актыўных метадаў і прыёмаў навучання |
| Матэрыялы змяшчаюць прыклады паспяховага выкарыстання ведаў і навыкаў у прафесійнай дзейнасці і штодзённым жыцці |
| Аказваецца падтрымка самастойнай вучэбнай актыўнасці і фармулююцца магчымыя адукацыйныя трэкі па-за асноўнай праграмай |
| Выкарыстоўваецца эмацыйна насычаная інфармацыя, якая спрыяе эмацыйнай уцягнутасці і зацікаўленасці ў далейшым навучанні |

### Кампанент 5. Метадычнае забеспячэнне

Метадычнае забеспячэнне (далей — МЗ) — сукупнасць формаў, метадаў і прыёмаў, інструментаў, вучэбных матэрыялаў і іншых сродкаў, якія выкарыстоўваюцца ў працэсе навучання дарослых. МЗ вызначае ступень даступнасці асваення зместу ААП.

**Вынік кампанента.** Выкарыстанае метадычнае забеспячэнне дазваляе навучэнцу эфектыўна асвоіць адукацыйны кантэнт.

|  |  |
| --- | --- |
| **Крытэрыі** | **Паказчыкі** |
| **Крытэрый 1. Абгрунтаванасць выбару**  Выбар формаў, метадаў і прыёмаў, інструментаў, вучэбных матэрыялаў ажыццяўляецца на падставе адукацыйных мэт і задач, з улікам спецыфікі адукацыйнага кантэнту і канкрэтнай групы навучэнцаў | Адпавядае асноўным прынцыпам адукацыі дарослых |
| Адэкватнае каштоўнасцям і мэтам адукацыйнай паслугі |
| Адпавядае адукацыйнаму кантэнту |
| Дыдактычна мэтазгоднае і правамернае, г.зн. пры выбары МЗ улічваюцца базавыя заканамернасці і падыходы сучаснай тэорыі навучання |
| Улічваецца метадычная падрыхтаванасць і вучэбны досвед навучэнцаў-дарослых |
| Улічваецца меркаванне навучэнцаў пра МЗ і тое, чаму яны аддаюць перавагу ў формах, метадах і інш. сродках |
| МЗ выкарыстоўваецца выкладчыкам і навучэнцамі добраахвотна, без прымусу |
| Дазваляе выкладчыку і навучэнцам стасавацца на роўных |
| Выбраныя формы, метады, сродкі, інструменты лагічна звязаныя і дапаўняюць адзін аднаго, забяспечваючы бесперапыннасць навучання |
| **Крытэрый 2. Эфектыўнасць выкарыстання**  Метадычнае забеспячэнне дазваляе дасягнуць запланаваных у адукацыйнай паслузе вынікаў з мінімальнымі выдаткамі і максімальнай прадуктыўнасцю | Стымулюецца і падтрымліваецца патрэба навучэнца ў асваенні новага |
| Уключае ў сябе спосабы арганізацыі ў навучэнцаў рэфлексіі і самаацэнкі адукацыйных дасягненняў |
| Выкарыстоўваюцца актыўныя і інтэрактыўныя спосабы навучання |
| Выкарыстанне МЗ стварае ўмовы і спрыяе абмену досведам паміж навучэнцамі |
| Выбраныя формы, метады, сродкі, інструменты ахопліваюць увесь адукацыйны кантэнт |
| **Крытэрый 3. Прыдатнасць і дастатковасць**  Існуе рэальная магчымасць выкарыстання ў адукацыйных мэтах запланаваных у адукацыйным працэсе, прыдатных у канкрэтных адукацыйных умовах формаў, метадаў, іншых сродкаў навучання | Прапанаваныя формы, метады, сродкі, інструменты пасільныя навучэнцам і зразумелыя ў выкарыстанні |
| Выкарыстанае МЗ не прыводзіць да перагрузкі ў вучэбнай дзейнасці |
| Забяспечваюцца ўсе віды вучэбнай актыўнасці (пазнавальнай, рэфлексіўнай, камунікатыўнай і інш.) |
| У адукацыйным працэсе перавага аддаецца групавым формам і актыўным метадам навучання (праектнаму навучанню, кейс-стадзі, гульням, практыкаванням, імітацыі рэальных сітуацый і інш.) |
| МЗ ацэньваецца навучэнцамі як мэтанакіраванае і адпаведнае іх чаканням і ўзроўню падрыхтаванасці |
| **Крытэрый 4. Педагагічная інавацыйнасць**  Мэтанакіраванае сістэмнае змяненне метадычнага забеспячэння за кошт своечасовых прагрэсіўных новаўвядзенняў | Формы, метады, сродкі, інструменты навучання з’яўляюцца сучаснымі, перадавымі |
| Ажыццяўляецца своечасовы перагляд МЗ з мэтай выяўлення састарэлых формаў, метадаў і сродкаў навучання |
| Метадычныя новаўвядзенні з’яўляюцца апраўданымі і мэтазгоднымі, служаць паляпшэнню адукацыйнага працэсу |

### Кампанент 6. Выкладчыкі

Выкладчыкі, як арганізатары ўзаемадзеяння навучэнцаў-дарослых са зместам навучання і паміж сабой, з’яўляюцца ключавымі фігурамі аказання адукацыйнай паслугі і забеспячэння яе якасці.

**Вынік кампанента.** Як андрагогі, выкладчыкі ажыццяўляюць адукацыйную дзейнасць на падставе адкрытага ўзаемадзеяння з навучэнцамі, арганізаванага з улікам псіхалагічных, часавых, прасторава-бытавых, сацыяльных і іншых механізмаў, якія ўплываюць на працэс вучэння.

|  |  |  |
| --- | --- | --- |
| **Крытэрыі** | **Паказчыкі** | **Заўвагі** |
| **Крытэрый 1.**  **Каштоўнасныя арыенціры і гатоўнасць да ўзаемадзеяння**  Кампаненты прафесійнай кампетэнтнасці выкладчыкаў, якія дазваляюць ім арганізоўваць адукацыйны працэс, арыентаваны на людзей | Дзеянні выкладчыкаў транслююць/дэманструюць устаноўку на скразныя каштоўнасці, зафіксаваныя ў сістэме арганізацыі дзейнасці правайдара (кампанент 3) |  |
| Выкладчыкі валодаюць камунікатыўнымі кампетэнцыямі (у тым ліку анлайн-камунікацыі) |  |
| Выкладчыкі арганізуюць сумеснае з навучэнцамі знаёмства з асноўнай задумай і ключавымі ідэямі адукацыйнай праграмы |  |
| Выкладчыкі ўзгадняюць з навучэнцамі мэты іх навучання, меркаваныя вынікі і крытэрыі дыягностыкі, прымальныя метады навучання і змест прапанаваных да выканання работ |  |
| Выкладчыкі праяўляюць гнуткасць і адаптыўнасць, а таксама звязваюць сваю экспертнасць з досведам навучэнцаў |  |
| Выкладчыкі ўкараняюць правілы клопату пра здароўе, экалагічнасць і камфорт усіх суб’ектаў ААП |  |
| Выкладчыкі ў працэсе навучання выбудоўваюць камунікацыю з навучэнцамі на роўных |  |
| Выкладчыкі ўдзельнічаюць у камунікацыі з арганізатарамі і калегамі па пытаннях рэалізацыі і развіцця адукацыйнай паслугі |  |
| **Крытэрый 2.**  **Андрагагічная кампетэнтнасць**  Характарыстыка дзейнасці выкладчыкаў як арганізатараў працэсу навучання дарослых | Выкладчыкі маюць адпаведны ўзровень кваліфікацыі | * Выкладчыкі з’яўляюцца спецыялістамі ў вывучаемай прадметнай галіне; * Выкладчыкі маюць падрыхтоўку /   сертыфікат андрагога |
| У арганізацыі працэсу навучання выкладчыкі прапануюць актыўную/вядучую ролю навучэнцам | * Усведамляюць, што дарослы чалавек вучыцца для вырашэння важнай для яго жыццёвай праблемы і дасягнення канкрэтнай мэты; * Нацэленыя на стварэнне асяроддзя для самакіравання навучэнцамі сваёй вучэбнай дзейнасцю, праяўлення імі самастойнасці і забеспячэння іх самарэалізацыі; * Выступаюць у ролі кансультанта і эксперта па тэхналогіі навучання, аказваючы навучэнцу дапамогу ў арганізацыі працэсу вучэння; * На падставе зваротнай сувязі ўзгадняюць з навучэнцамі сумесныя дзеянні і праводзяць аператыўную карэкціроўку адукацыйнага працэсу; * Даюць навучэнцам магчымасць сфарміраваць уласную бібліятэку з напрацаваных імі матэрыялаў і рэсурсаў вырашэння практычных задач у галіне вывучаемай дзейнасці |
| Пры фарміраванні вучэбнага матэрыялу выкладчыкі ў якасці важнай крыніцы навучання выкарыстоўваюць жыццёвы (бытавы, сацыяльны, прафесійны) досвед дарослых (як іх уласны, так і іх калег) | * Прадугледжваюць для навучэнцаў магчымасць альтэрнатыўных метадаў вывучэння асобных частак адукацыйнай праграмы, карэкціроўку часавых рамак і паслядоўнасці вывучэння вучэбнага матэрыялу; * Заахвочваюць уклад навучэнцаў у дапаўненне/   трансфармацыю вучэбнага матэрыялу, а таксама стымулююць увядзенне навучэнцамі дадатковых дыдактычных рэсурсаў;   * Арганізуюць працэсы ўзаеманавучання навучэнцаў; * Стымулююць жаданне навучэнцаў выступіць у ролі арганізатараў навучання (выкладчыкаў, мадэратараў і інш.) |
|  | Пры фарміраванні практычных заданняў выкладчыкі арыентуюцца на рэалізацыю кампетэнтнаснага падыходу | * Змест практычных заданняў звязаны з рэальнымі жыццёвымі сітуацыямі навучэнцаў і задачамі, якія вырашаюцца імі ў кантэкстах вывучаемага матэрыялу; * Прадугледжваецца абмеркаванне з навучэнцамі зместу заданняў і метадаў іх выканання |
| Выкладчыкі аператыўна забяспечваюць падтрымку/суправаджэнне паспяховай вучэбнай дзейнасці навучэнцаў | * Выкананне заданняў дазваляе навучэнцам бачыць і ацэньваць прамежкавыя вынікі свайго навучання; * Выкладчыкі забяспечваюць аперытыўны аналіз атрыманых прамежкавых вынікаў і рэгулярна прадастаўляюць зваротную сувязь |
| **Крытэрый 3.**  **Дыдактычная кампетэнтнасць**  Характарыстыка дзейнасці выкладчыкаў як спецыялістаў, якія праектуюць/  ствараюць інфармацыйна-адукацыйнае асяроддзе навучання | Выкладчыкі валодаюць спецыфікай сваёй мэтавай аўдыторыі | * Ведаюць асаблівасці навучэнцаў ва ўспрыманні вучэбнага матэрыялу; * Знаёмыя з асаблівымі патрэбамі навучэнцаў і дадатковымі магчымасцямі арганізацыі навучання з улікам гэтых патрэб; * Умеюць арганізаваць камунікацыю на аснове рэалізацыі патрабаванняў канкрэтнай мэтавай аўдыторыі |
| Выкладчыкі валодаюць метадычнай асновай анлайн-навучання (у тым ліку спецыфікай яго арганізацыі для дарослых) | * Пры фарміраванні вучэбнага/ адукацыйнага зместу выконваюць патрабаванні да спецыфікі навучання дарослых (кампанент 4); * У поўнай меры валодаюць неабходнымі метадычнымі рэсурсамі (кампанент 5); * Валодаюць тэхнічнымі сродкамі навучання, адэкватнымі мэтам і неабходным методыкам навучання дарослых анлайн (кампанент 8); * Паралельна з вывучэннем прадметнага зместу арганізуюць засваенне навучэнцамі сучасных метадаў і сродкаў вучэння; * Здольныя ствараць/ адаптаваць дыдактычныя рэсурсы, сувымерныя мэтам адукацыйнай паслугі |
| **Крытэрый 4.**  **Прафесійнае самаразвіццё**  Характарызуе стаўленне выкладчыкаў да працэсаў удасканалення ўмоў і якасці аказаных адукацыйных паслуг за кошт развіцця сваёй прафесійнай кампетэнтнасці | Выкладчыкі імкнуцца развіваць сваю прафесійную кампетэнтнасць | * Павышаюць узровень валодання сучаснымі тэхналагічнымі/   дыдактычнымі сродкамі і тэхнічнымі рэсурсамі развіцця асобы і ўмацавання кампетэнтнасці навучэнцаў;   * Выкладчыкі рэгулярна ўдасканальваюць адукацыйны кантэнт і метадычнае забеспячэнне адукацыйнай паслугі, распрацоўваюць уласныя сродкі навучання дарослых; * Для выкладчыкаў арганізуецца/існуе магчымасць удзелу ў розных навучальных курсах, канферэнцыях і мерапрыемствах |
| Выкладчыкі пастаянна павышаюць сваю кваліфікацыю па пытаннях фарміравання і павышэння эфектыўнасці адукацыйнага асяроддзя навучання дарослых | * Асвойваюць рэсурсы ўмацавання практык арганізацыі змястоўнай мадэрацыі пры забеспячэнні паважлівага стаўлення да іншага і апанентаў; * Вывучаюць праблемы забеспячэння ўключанага ўдзелу і канфлікт-менеджменту ў арганізацыі працэсаў трансфармацыі адукацыйных паслуг; * Асвойваюць у дзеянні практыкі арганізацыі камунікацыі пры забеспячэнні бяспечнага ўдзелу розных суб’ектаў |
|  | Выкладчыкі развіваюць сваю прафесійную кампетэнтнасць у галіне педагагічнага менеджменту | Бяруць удзел у адукацыйных мерапрыемствах па дадзенай тэме, вывучаюць новую прафесійную літаратуру, робяць даклады, распрацоўваюць новыя дыдактычныя рэсурсы, пішуць артыкулы і інш. |
| Выкладчыкі з’яўляюцца ўдзельнікамі прафесійных педагагічных суполак, арыентаваных на навучанне дарослых і ўмацаванне якасці паслуг у сферы нефармальнай адукацыі |  |

### Кампанент 7. Навучэнцы

Навучэнцы-дарослыя — суб’екты, якія кіруюць сваёй асабістай адукацыйнай траекторыяй. Пры аказанні адукацыйнай паслугі актыўнасць, уключанасць ва ўзаемадзеянне і самастойнасць навучэнцаў выступаюць крытэрыямі паспяховасці педагагічнай падтрымкі іх навучання і развіцця.

**Вынік кампанента.** У адукацыйным працэсе створаныя ўмовы, якія дазваляюць навучэнцам кіраваць сваім вучэннем і самаразвіццём, а таксама актыўна ўдзельнічаць ва ўзаемадзеянні з іншымі ўдзельнікамі, уплываць на трансфармацыю працэсу аказання адукацыйнай паслугі ў цэлым.

|  |  |  |
| --- | --- | --- |
| **Крытэрыі** | **Паказчыкі** | **Заўвагі** |
| **Крытэрый 1.**  **Суб’ектнасць і актыўнасць**  Характарызуе праяўленне актыўнасці і ўцягнутасць навучэнцаў у арганізацыю навучальнага працэсу. Дадзены крытэрый дэманструе, у якой меры правайдар абапіраецца на здольнасць дарослага навучэнца быць крыніцай сваёй адукацыйнай актыўнасці, самастойна прымаць рашэнні, усведамляць свае адукацыйныя патрэбы і мэты, несці адказнасць за свае дзеянні і вынікі адукацыйнай дзейнасці | Навучэнцу даецца магчымасць вызначаць свае адукацыйныя мэты і арыенціры | На этапе знаёмства з асноўнымі ідэямі адукацыйнай праграмы навучэнцы ўзгадняюць з выкладчыкамі свае ўяўленні пра чаканыя вынікі навучання і спосабы іх праяўлення ў рэальным (у тым ліку сваім) жыцці |
| У вучэбнай дзейнасці навучэнцу даецца магчымасць выбіраць змест, метады і сродкі навучання | Да навучэнцаў данесеныя кропкі кантакту з кантэнтам, выкладчыкам, адно з адным |
| У вучэбнай дзейнасці навучэнцу даецца магчымасць дзейнічаць незалежна, рабіць выбар і прымаць рашэнні без знешняга прымусу | Навучэнец ведае, куды і да каго звярнуцца па якім пытанні, дзе што знайсці і што рабіць, калі не знайшоў |
| У працэсе навучання навучэнцы рэалізуюць сваё права быць адказнымі за свае дзеянні ў адукацыйным працэсе і іх наступствы | * Азнаёмленыя са структурай курса, шляхамі праходжання, працягласцю і графікам праходжання, картай курса, правіламі камунікацыі і бяспекі; * Задаюць пытанні на разуменне вучэбнага матэрыялу; * Ажыццяўляюць узгадненне зместу, метадаў і тэрмінаў выканання заданняў; * Удакладняюць ідэі і дэталі досведу іншых удзельнікаў; * Звяртаюць увагу на прамежкавыя вынікі навучання, выказваюць запыт на экспертызу вынікаў выканання самастойных работ |
| Навучэнцы ўносяць уклад у фарміраванне дадатковага вучэбнага матэрыялу | * Фарміраванне дадатковых кейсаў і апісанняў асабістага досведу ў кантэксце вывучаемага матэрыялу; * Прапанова дадатковых інфармацыйных крыніц і інш. |
| Навучэнцы маюць магчымасць і выяўляюць гатоўнасць дапамагаць іншым удзельнікам у асваенні вучэбнага матэрыялу |  |
| На этапах прамежкавай і выніковай рэфлексіі навучэнцы выяўляюць адкрытасць і гатоўнасць да абмеркавання адукацыйнага працэсу, які адбыўся | * Удзельнічаюць у анкетаванні; * Апісваюць свае адчуванні; * Выказваюць абгрунтаванае меркаванне; * Уносяць свае прапановы адносна вывучаемага зместу і методык навучання |
| **Крытэрый 2.**  **Матываванасць на навучанне**  Вызначаецца ступенню актыўнасці, мэтанакіраванасці і зацікаўленасці навучэнцаў у адукацыі. Дадзены крытэрый кажа пра стымуляванне ў іх унутранага ці знешняга падахвочвання да ўстойлівай зацікаўленасці і актыўнага ўдзелу ў адукацыйным працэсе | Для патэнцыйных удзельнікаў прадугледжаная магчымасць усвядомленага ўключэння ў працэс вучэння і фарміравання імі сваёй матывацыі | Змест заявачнай анкеты для патэнцыйных удзельнікаў:   * забяспечвае іх папярэдняе паглыбленне ў праблематыку курса; * дае магчымасць заявіць пра свае адукацыйныя інтарэсы і патрэбы |
| Навучэнцы-дарослыя дакладна дэкларуюць асабістыя, сацыяльныя, прафесійныя, кар’ерныя і інш. матывы свайго навучання | Крыніца: аналіз зместу камунікацыі, якая адбываецца падчас адукацыйнага працэсу, на прадмет выяўлення матываў навучання |
| Навучэнцы-дарослыя дэманструюць адкрытасць і цікавасць да вывучэння новага, захопленасць працэсам навучання | Крыніца: аналіз зместу камунікацыі, якая адбываецца падчас адукацыйнага працэсу, на прадмет выяўлення матываў навучання |
| Навучэнцы выкарыстоўваюць свой досвед і веды як дадатковы змест навучання |  |
| Навучэнцы захоўваюць матывацыю да навучання на працягу ўсяго адукацыйнага працэсу |  |
| **Крытэрый 3.**  **Уменне вучыцца**  Вызначаецца ўлікам наяўных у навучэнцаў рэсурсаў, неабходных для паспяховага вучэння, і забеспячэннем іх развіцця | Навучэнцы-дарослыя маюць базавыя веды, уменні і досвед, неабходныя для асваення вучэбнага зместу |  |
| Навучэнцы-дарослыя дэманструюць уменне вучыцца самастойна, валодаюць навыкамі самаадукацыі, здольнасцю самастойна знаходзіць, апрацоўваць і выкарыстоўваць інфармацыю |  |
| Навучэнцы здольныя вучыцца адно ў аднаго ва ўзаемадзеянні з іншымі ў рамках групавой працы і сумеснага выканання заданняў |  |
| Навучэнец-дарослы дэманструе тэхнічную пісьменнасць, валоданне камп’ютарнымі праграмамі і інструментамі, неабходнымі для ўдзелу ў адукацыйнай анлайн-праграме, самаадукацыі і камунікацыі |  |
| У вучэбным працэсе прадугледжаныя дадатковыя магчымасці і рэсурсы для асваення навучэнцам неабходных сродкаў анлайн-навучання і карэктнага размеркавання часу і сіл |  |
| **Крытэрый 4.**  **Эмацыйная ўцягнутасць**  Праяўляе ступень неабыякавасці і далучанасці навучэнцаў да адукацыйнага працэсу і іх здольнасць прысвоіць вынікі свайго вучэння | У сваім стаўленні да адукацыйнага працэсу навучэнцы праяўляюць эмацыйнасць і канструктыўнасць у камунікацыі з выкладчыкамі і іншымі ўдзельнікамі |  |
| Навучэнцы праяўляюць творчае стаўленне да выканання заданняў і самастойнай работы |  |
| Навучэнцы выкарыстоўваюць разнастайныя сродкі для прад’яўлення свайго стаўлення і разумення вывучаемага матэрыялу | Схематызацыя, малюнак, анімацыя, прэзентацыя, фатаграфіі, калажы, музычнае суправаджэнне, відэазамалёўкі і інш. |
| Публічна праяўляюць сваё стаўленне да ўдзелу ў адукацыйнай праграме і выказваюць асабісты ўзровень задаволенасці | Крыніцы:   * каментары ў сацсетках правайдара; * сацсеткі навучэнцаў; * іх рэкамендацыі іншым паўдзельнічаць у праграме, * выказванні ў СМІ і інш. |
| **Крытэрый 5.**  **Імкненне да самарэалізацыі**  Характарызуе спецыфіку ўдзелу навучэнцаў-дарослых у адукацыйнай праграме для вырашэння актуальных для іх жыццёвых задач | Навучэнцы суадносяць вывучаемы змест са сваімі жыццёвымі абставінамі і сітуацыяй | Пры вывучэнні новага матэрыялу абапіраюцца на свой жыццёвы досвед, суадносяць новыя веды са сваімі памкненнямі, мэтамі і жаданнямі |
| Навучэнцы разлічваюць на неадкладнае выкарыстанне атрыманых ведаў, уменняў і кампетэнцый для вырашэння важных для іх жыццёвых праблем і дасягнення канкрэтных мэт | Пры выкананні заданняў і рэфлексіі навучэнцы фіксуюць   * факты/працэс развіцця сваіх здольнасцей; * задавальненне патрэбы ў пазнанні; * ажыццяўленне імі перамен у сваім жыцці/справах/сітуацыі |
|

### Кампанент 8. Тэхналагічнае рашэнне

Тэхналагічнае рашэнне — гэта сукупнасць тэхнічна-праграмных сродкаў, якія забяспечваюць магчымасць аказання адукацыйнай паслугі анлайн у адпаведнасці з запланаванымі паказчыкамі якасці.

**Вынік кампанента.** Тэхналагічнае рашэнне падтрымлівае адпаведныя метады навучання і спрыяе дасягненню навучэнцамі вучэбных мэт. Пры гэтым забяспечваецца належны ўзровень бяспекі, надзейнасці і эфектыўнасці адукацыйнай анлайн-паслугі.

|  |  |  |
| --- | --- | --- |
| **Крытэрыі** | **Паказчыкі** | **Заўвагі** |
| **Крытэрый 1. Актуальнасць**  Наколькі тэхналагічнае рашэнне дазваляе рэалізаваць/абмяжоўвае рэалізацыю адукацыйнай анлайн-паслугі ў адпаведнасці з сучасным узроўнем развіцця тэхналогій | Сфармуляваныя патрабаванні і характарыстыкі тэхналагічнага рашэння да наступных кампанентаў: абсталяванне і праграмнае забеспячэнне на баку выкладчыка(-аў), на баку навучэнцаў, на баку сервера(-аў) і каналаў камунікацыі |  |
| Ажыццяўляецца працэдура перагляду і абнаўлення тэхналагічнага рашэння ў адпаведнасці з развіццём тэхналогій |  |
| Тэхналагічнае рашэнне забяспечвае адэкватнасць формаў прадстаўлення адукацыйнага кантэнту (кампанент 4, крытэрый 2) |  |
| Тэхналагічнае рашэнне дазваляе рэалізаваць у адукацыйнай паслузе метадычнае забеспячэнне (кампанент 5) |  |
| **Крытэрый 2.** **Даступнасць**  Тэхналагічнае рашэнне ўлічвае тэхнічныя і тэхналагічныя магчымасці навучэнцаў, выкладчыкаў і арганізатараў адукацыйнай паслугі | Тэхнічныя і праграмныя сродкі ўдзельнікаў адукацыйнага працэсу адпавядаюць патрабаванням тэхнічнага рашэння |  |
| Прапускная здольнасць каналаў сувязі паміж суб’ектамі і элементамі інфраструктуры тэхналагічнага рашэння дастатковая для аказання адукацыйнай паслугі без страты якасці |  |
| Праграмнае забеспячэнне, неабходнае для аказання адукацыйнай паслугі, маецца/даступнае для выкарыстання з боку выкладчыка, арганізатара, навучэнца і сервераў |  |
| Тэхналагічнае рашэнне ўлічвае ўзровень валодання і асаблівасці выкарыстання тэхналогій і тэхнікі ўсімі ўдзельнікамі адукацыйнай анлайн-паслугі |  |
| Пры арганізацыі адукацыйнай анлайн-паслугі прадугледжаныя магчымасці асваення ўдзельнікамі адукацыйнага працэсу неабходных тэхнічных рашэнняў | Наяўнасць інструкцый, тлумачэнняў, мікранавучанняў, тэхпадтрымкі |
| **Крытэрый 3. Функцыянальнасць**  Тэхналагічнае рашэнне забяспечвае выкананне неабходных і дастатковых функцый для эфектыўнага аказання і развіцця адукацыйнай анлайн-паслугі | Забяспечвае дастатковую гнуткасць у выкарыстанні метадычнага забеспячэння (кампанент 5) |  |
| Надае дадатковую каштоўнасць адукацыйнай паслузе |  |
| Не з’яўляецца збыткоўным |  |
| Забяспечвае эфектыўнасць выкарыстання ўсіх відаў рэсурсаў арганізатарам, а таксама эфектыўнасць для навучэнцаў |  |
| Дазваляе збіраць неабходныя і дастатковыя дадзеныя для аналізу і маніторынгу якасці ААП |  |
| **Крытэрый 4.**  **Надзейнасць**  Тэхнічнае рашэнне забяспечвае стабільнасць аказання ААП і прадугледжвае меры па мінімізацыі ўплыву на працэс тэхнічных рызык | Правайдарам апісаныя магчымыя тэхнічныя рызыкі, ступень іх крытычнасці і працэдуры рэагавання/прадухілення наступлення гэтых рызык |  |
| Забяспечаная стабільнасць падключэння і адпаведная прапускная здольнасць інтэрнэту на баку выкладчыкаў, арганізатараў, сервераў |  |
| Выкладчыкі і арганізатары забяспечаныя тэхнікай неабходнай якасці |  |
| Выкарыстанае праграмнае забеспячэнне і праграмныя сэрвісы характарызуюцца стабільнасцю працы |  |
| Забяспечаная захаванасць і стабільны доступ да адукацыйнага кантэнту |  |
| **Крытэрый 5.**  **Тэхналагічная бяспека**  Тэхналагічнае рашэнне забяспечвае належны ўзровень захаванасці і недаступнасці дадзеных для шкоднасных дзеянняў | Забяспечаная абарона асабістых і ўразлівых дадзеных |  |
| Існуюць, апісаныя і рэгулярна выкарыстоўваюцца працэдуры падтрымкі належнага ўзроўню абароны дадзеных для выкладчыкаў, арганізатараў і навучэнцаў |  |
| Выкарыстанае праграмнае забеспячэнне і тэхніка з’яўляюцца ліцэнзійнымі |  |
| Рэгулярна ажыццяўляецца аўдыт тэхналагічнай бяспекі з прыцягненнем адпаведных экспертаў |  |

### Кампанент 9. Арганізацыйныя працэсы адукацыйнай паслугі

Якасць і кіравальнасць дапаможных арганізацыйных працэсаў (маркетынг, піяр, бюджэтаванне АП, кіраванне рызыкамі, кіраванне персаналам, юрыдычнае суправаджэнне АП, забеспячэнне бяспекі, кіраванне якасцю) адносіцца да арганізацыі дзейнасці правайдара і ўплывае на саму адукацыйную паслугу.

**Вынік кампанента**. Створаныя спрыяльныя ўмовы для аказання ААП і падтрымання яе ўстойлівасці. Паслуга з’яўляецца бяспечнай для ўсіх далучаных да яе рэалізацыі.

|  |  |  |
| --- | --- | --- |
| **Крытэрыі** | **Паказчыкі** | **Заўвагі** |
| **Крытэрый 1. Адэкватнае пазіцыянаванне адукацыйнай паслугі**  Комплекс дзеянняў, скіраваных на фарміраванне выразнага ўяўлення пра ААП | Пазіцыянаванне адукацыйнай паслугі заснаванае на аналізе рынку адукацыйных паслуг |  |
| Адукацыйная прапанова даводзіць унікальнасць ААП |  |
| Адукацыйная прапанова змяшчае дастатковую інфармацыю для прыняцця рашэння пра ўдзел у ААП |  |
| Каналы данясення інфармацыі пра адукацыйную паслугу адпавядаюць выбару мэтавай аўдыторыі |  |
| **Крытэрый 2. Эфектыўнасць набору ўдзельнікаў**  Здольнасць правайдара прыцягваць і набіраць мэтавую аўдыторыю ў патрэбных аб’ёмах і з адпаведнымі характарыстыкамі для паспяховай рэалізацыі адукацыйнай праграмы | Маркетынгавая стратэгія існуе і забяспечвае запланаваны набор удзельнікаў ААП | У зваротнай сувязі пасля аказання адукацыйнай паслугі прадугледжаны збор інфармацыі пра крыніцы звестак пра адукацыйную паслугу, удакладненне апісання мэтавай аўдыторыі і яе матываў |
| Улічваецца зваротная сувязь ад выкладчыкаў і ўдзельнікаў пры арганізацыі наступных набораў |  |
| Аналізуюцца змены ў каналах данясення інфармацыі і знешнім кантэксце з мэтай карэкціроўкі маркетынгавай стратэгіі |  |
| Ажыццяўляецца рэгулярны аналіз эфектыўнасці выкарыстаных маркетынгавых метадаў і сродкаў |  |
| **Крытэрый 3.**  **Фінансавая забяспечанасць адукацыйнай паслугі**  Наяўнасць дастатковых рэсурсаў і стабільнага фінансавання для ўстойлівага і якаснага аказання ААП | Ажыццяўляецца працэс разліку меркаваных і ўліку рэальных выдаткаў на ААП |  |
| Вызначаныя крыніцы фінансавання адукацыйнай паслугі |  |
| Вызначаныя механізмы ўстойлівага фінансавання адукацыйнай паслугі |  |
| **Крытэрый 4.**  **Кіраванне рызыкамі**  Працэс ідэнтыфікацыі, ацэнкі, прадухілення і мінімізацыі ўплыву наяўных пагроз | Ажыццяўляецца рэгулярны аналіз магчымых рызык |  |
| Апісаныя пратаколы рэагавання на ўзнікненне верагодных рызык |  |
| Прадугледжаныя меры па прафілактыцы ўзнікнення рызык |  |
| Прадугледжаныя і выконваюцца працэдуры мінімізацыі наступстваў |  |
| **Крытэрый 5. Эфектыўнасць арганізацыйнага ўзаемадзеяння**  Характарызуе ўмовы для скаардынаванага і прадуктыўнага ўзаемадзеяння паміж рознымі суб’ектамі ААП | Апісаныя функцыянальныя ролі, неабходныя для аказання ААП |  |
| Кваліфікацыя і кампетэнтнасць асоб, задзейнічаных у аказанні ААП, адпавядае апісанню функцыянальных роляў |  |
| Арганізаванае сістэмнае ўзаемадзеянне паміж выканаўцамі функцыянальных роляў у рамках ААП |  |
| **Крытэрый 6.**  **Адпаведнасць заканадаўству і забеспячэнне бяспекі**  Выкананне прававых нормаў і стандартаў, а таксама ажыццяўленне мер, накіраваных на абарону ўсіх далучаных удзельнікаў | ААП аказваецца ў адпаведнасці з заканадаўствам той юрысдыкцыі, дзе знаходзіцца правайдар | * Ці выконваецца заканадаўства па абароне персанальных дадзеных; * Ці выконваецца заканадаўства па ахове аўтарскіх правоў; * Ці выконваецца працоўнае заканадаўства; * Ці выконваецца падатковае заканадаўства; * Ліцэнзіі і дазволы; * Іншыя патрабаванні заканадаўства |
| Ацэньваецца ступень уразлівасці ўсіх удзельнікаў працэсу ААП |  |
| У адпаведнасці з ацэнкай уразлівасці прымаюцца неабходныя і дастатковыя меры для забеспячэння бяспекі ўдзелу |  |
| Распрацаваныя і выкарыстоўваюцца пратаколы бяспекі для ўсіх удзельнікаў |  |
| Удзельнікі інфармуюцца пра меры па забеспячэнні бяспекі і ступень адказнасці правайдара за бяспеку на розных этапах аказання ААП |  |
| **Крытэрый 7. Сістэмнасць кіравання якасцю**  Дзейнасць, скіраваная на пастаяннае паляпшэнне ААП на падставе маніторынгу якасці, зваротнай сувязі, аўдыту, самааўдыту і інш. | У правайдара апісаная і існуе сістэма кіравання якасцю ААП |  |
| Адукацыйная праграма апісвае спосаб аказання ААП і задае арыенціры яе якасці |  |
| Распрацаваныя крытэрыі маніторынгу якасці ААП |  |
| Вызначаныя і рэалізуюцца методыкі і працэдуры маніторынгу |  |
| Ажыццяўляецца сістэмны збор зваротнай сувязі ад усіх удзельнікаў ААП |  |
| Сістэматычна ажыццяўляецца працэс рэфлексіі і ацэнкі якасці ААП |  |
| Дакументуюцца вынікі працэдур маніторынгу і ацэнкі якасці |  |
| Працэсы кіравання якасцю забяспечаныя дастатковымі рэсурсамі (персанал, фінансы, сродкі абслугоўвання, абсталяванне, метады і методыкі) |  |

# Дадатак 1. Дадатковыя каментарыі да тлумачальнай запіскі пра спецыфіку навучання дарослых

**У якасці базавага працэсу ацэньвання якасці адукацыйных паслуг з дапамогай прапанаванага Інструмента разглядаецца навучанне дарослых.** У яго аснове ляжаць працэсы ***станаўлення і развіцця навучэнцамі сваіх чалавечых рэсурсаў*** (чалавечых якасцей, кампетэнцый і кампетэнтнасці, неабходных чалавеку для вырашэння паўсталых перад ім праблем і вырашэння ўзніклых задач). Такое ўяўленне пра спецыфіку навучання дарослых звязанае з разуменнем і прыняццем навучэнцаў як асоб, якія адбыліся, — людзей, якія валодаюць сталасцю, пэўным узроўнем адукаванасці і падрыхтоўкі, здольных быць самастойнымі і браць на сябе адказнасць за свой выбар, дзеянні і атрыманыя вынікі.

Адпаведна, ***забеспячэнне навучэнцам у адукацыйным працэсе свабоды выбару*** становіцца ***прынцыповым патрабаваннем да арганізацыі іх навучання***. Пры арганізацыі працэсу навучання дарослых мяркуецца забяспечыць свабоду выбару

* часу, месца, працягласці, кошту, віду і формаў;
* мэт, арганізацыі, метадаў, крыніц і сродкаў;
* паслядоўнасці, зместу, ацэнкі;
* праграмы навучання;
* кансультантаў, настаўнікаў, выкладчыкаў;
* навучальных устаноў;
* узроўню і дакументаў адукацыі.

**Асноўная мэта навучання і адукацыі дарослых** — садзейнічанне развіццю людзьмі здольнасцей, неабходных ім для ажыццяўлення і рэалізацыі сваіх правоў і ўсведамлення сябе гаспадарамі свайго лёсу.

***Задачы навучання і адукацыі дарослых***, паводле рэкамендацый ЮНЕСКА, заключаюцца ў наступным:

* развіццё ў людзей здольнасці да крытычнага мыслення, умення дзейнічаць самастойна і пачуцця адказнасці;
* умацаванне здольнасці ўлічваць і ўплываць на змены, якія адбываюцца ў эканоміцы і сферы працы;
* садзейнічанне фарміраванню грамадстваў, якія навучаюцца, дзе кожны чалавек мае магчымасць вучыцца і паўнавартасна ўдзельнічаць у працэсах устойлівага развіцця, а таксама ва ўмацаванні салідарнай адказнасці людзей і супольнасцей;
* заахвочванне мірнага суіснавання і датрымання правоў чалавека;
* павышэнне жыццяздольнасці моладзі і дарослых больш сталага ўзросту;
* павышэнне інфармаванасці грамадскасці ў інтарэсах аховы навакольнага асяроддзя[[9]](#footnote-9).

Для навучэнца-дарослага рэалізацыя свабоды яго выбару часцей за ўсё адбываецца ***ў інтэграцыі практык фармальнай, нефармальнай і інфармальнай адукацыі***. Параўнальная характарыстыка гэтых адукацыйных практык (гл. табліцу) распрацаваная на падставе гласарыя з матэрыялаў ЮНЕСКА па пытаннях навучання дарослых[[10]](#footnote-10).

**Табліца — Параўнальная характарыстыка адукацыйных практык**

|  |  |  |
| --- | --- | --- |
| **Від практыкі** | **Кароткая характарыстыка** | **Меркаваны вынік** |
| ***Фармальная адукацыя***  (formal education)  Агульнапрыняты від адукацыйнай практыкі, прадстаўлены традыцыйнымі сістэмамі адукацыі | * Навучанне ў адмыслова прызначаных установах; * Навучанне спецыяльна падрыхтаваным персаналам; * Вядзе да атрымання агульнапрызнанага дакумента аб адукацыі; * Сістэматызаванае, г.зн. сістэматычнае авалоданне сістэматызаванымі ведамі, навыкамі, асвоенымі кампетэнцыямі; * Навучанне характарызуецца мэтанакіраванай дзейнасцю навучэнцаў | *Прадугледжвае сертыфікацыю, якая адлюстроўвае ўзровень атрыманай кваліфікацыі і асвоеных кампетэнцый і прызнаваную іншымі суб’ектамі гаспадарання* |
| ***Нефармальная адукацыя***  (non-formal education)  Практыка навучання, арганізаванага не ў сценах навучальных устаноў (напрыклад, на вытворчасці, у клубах і г.д.) | * Сістэматызаванасць навучання; * Мэтанакіраваная дзейнасць навучэнцаў; * Не заўсёды ажыццяўляецца прафесійнымі выкладчыкамі (напрыклад, калегамі на працы); * Не абавязкова завяршаецца атрыманнем агульнапрызнанага дакумента аб адукацыі; * Арганізуецца, апрача іншага, праз дзейнасць рознага роду гурткоў, трэнінгаў, секцый, курсаў, лекторыяў, практыкумаў і інш. | *Як правіла, несертыфікуемая практыка набыцця чалавекам, які навучаецца, кампетэнтнасці, неабходнай яму для вырашэння актуальных для яго задач (напрыклад, удзелу або рэалізацыі канкрэтных праектаў рознага тыпу)* |
| ***Інфармальная адукацыя***  (in-formal education)  Неарганізаванае навучанне, якое не мае ніводнага з вышэйназваных параметраў | Характарызуецца любым атрыманнем інфармацыі пра розныя бакі жыцця (мы заўсёды даведаемся нешта новае са СМІ, ад сяброў і знаёмых, пры наведванні тэатра, кіно, канцэрта, царквы; нас цікавіць гэтае новае, нават калі яно прыблізнае або павярхоўнае і не заўсёды адпаведнае рэчаіснасці) | *Атрыманая інфармацыя падмяняе сабое веды, найчасцей выступаючы ў фармаце несістэматызаваных, выпадковых, не заўсёды навукова абгрунтаваных звестак. Пры гэтым выпрацоўка чалавекам пэўных навыкаў, уменняў, звычак, якасцей і каштоўнасцей адбываецца неўсвядомлена* |

Найважнейшы вынік рэалізацыі андрагагічнага падыходу да арганізацыі навучання дарослых — **відазмяненне ўзаемасувязі паміж тымі, хто навучаецца, хто вучыць, і самім навучаннем.**

**Асноўнымі прынцыпамі навучання дарослых з’яўляюцца**

1. прыярытэт самастойнага навучання;
2. сумесная дзейнасць [сумеснае нараджэнне ведаў];
3. апора на досвед навучэнца;
4. індывідуалізацыя навучання;
5. сістэмнасць навучання;
6. кантэкстнасць навучання;
7. актуалізацыя вынікаў навучання;
8. электыўнасць навучання;
9. развіццё адукацыйных патрэб;
10. усвядомленасць навучання[[11]](#footnote-11).

Пры аказанні адукацыйных паслуг анлайн у ідэальнай сітуацыі ***тэхналагічнымі кампанентамі-складнікамі адукацыйнай тэхналогіі арганізацыі працэсу навучання дарослых*** выступаюць

* *адукацыйныя праекты навучэнцаў*, якія праяўляюць іх вучэбнае самавызначэнне (інфармацыйныя і адукацыйныя патрэбы, адукацыйны заказ), здольнасць да самастойнай арганізацыі свайго вучэння/навучання, патрэба ў экспертызе, а не кантролі (рух па асабістай адукацыйнай траекторыі — ААП);
* *фасілітацыйныя праекты каманды арганізатараў дыстанцыйных курсаў і анлайн-навучання*, якія ўключаюць вынікі праведзеных даследаванняў мэтавай аўдыторыі, сацыяльны і асабісты прафесійныя заказы, разгорнутае апісанне адукацыйнай праграмы, вучэбны план і ўласна арганізацыю адукацыйнага працэсу з выкарыстаннем комплексу ключавых метадаў развіцця чалавечых рэсурсаў (настаўніцтва, трэнінг, кансультаванне, суправаджэнне, коўчынг);
* *створаныя ў адукацыйным працэсе месцы і магчымасці ўзгаднення адукацыйнай праграмы* (тэхналогія, інфраструктура, забеспячэнне) як на ўзроўні яе задумы на старце, так і па меры яе рэалізацыі — набыцця навучэнцамі той ці іншай кампетэнтнасці і/або яе сертыфікацыі, якая пацвярджае гэтае набыццё імем і кваліфікацыяй правайдара адукацыйных паслуг.

# Дадатак 2. Дадатковыя матэрыялы

1. **Глобальная программа обучения и образования взрослых Curriculum globALE** [Электронны рэсурс] – Рэжым доступу: <https://www.dvv-international.org.ua/fileadmin/files/eastern-neighbors/Belarus/Publications/CG._2nd_Edition.RU.pdf>

Садзейнічанне павышэнню якасці падрыхтоўкі спецыялістаў, занятых у сферы адукацыі дарослых, — важны рэсурс прафесіяналізацыі сферы нефармальнай адукацыі. Дадатковым імпульсам да руху ў гэтым кірунку стала публікацыя ў 2013 годзе Глабальнай праграмы навучання і адукацыі дарослых Curriculum GlobALE[[12]](#footnote-12). Ключавыя характарыстыкі гэтай праграмы — модульная структура і арыентацыя на вынік: атрыманне агульных прафесійных кампетэнцый выкладчыкаў для дарослых незалежна ад геаграфічнага, інстытуцыянальнага або прадметнага кантэксту іх працы.

Публікацыя другога, выпраўленага і дапоўненага выдання метадычнага дапаможніка *Curriculum globALE* на рускай мове выкананая ў рамках дзейнасці праекта “Вучыцца, каб дзейнічаць”[[13]](#footnote-13). Аўтары спадзяюцца, што дадзеная публікацыя будзе карыснай для арганізатараў адукацыйнай дзейнасці для дарослых, спецыялістаў, экспертаў і трэнераў.

1. **Модельная программа подготовки андрагогов** :учеб.-метод. пособие / Н.Н. Кошель [и др.]; под ред. канд. пед. наук Н.Н. Кошель. – Минск : АПО, 2011. [Электронны рэсурс] – Рэжым доступу: <https://www.dvv-international.org.ua/fileadmin/files/eastern-neighbors/Belarus/Publications/Model_program_on_andragogues_training.compressed.pdf>

Вучэбна-метадычны дапаможнік адрасуецца, у першую чаргу, тым, хто займаецца падрыхтоўкай андрагогаў, але таксама можа зацікавіць і саміх андрагогаў, якія матываваныя на сваё прафесійнае развіццё, займаюцца самаадукацыяй. У змесце дапаможніка, побач з разглядам пытанняў забеспячэння андрагагічнай кампетэнтнасці ўдзельнікаў фармальнай і нефармальнай адукацыі дарослых, прадстаўленыя навуковыя, навукова-метадычныя, нарматыўныя і практычныя матэрыялы ў галіне зместу адукацыйных праграм і арганізацыі адукацыйнага працэсу павышэння кваліфікацыі андрагогаў.

Дапаможнік падрыхтаваны калектывам аўтараў у рамках праекта “Адукацыя на працягу ўсяго жыцця: мадэльная праграма падрыхтоўкі андрагогаў”, які быў рэалізаваны сумесна Дзяржаўнай установай адукацыі “Акадэмія паслядыпломнай адукацыі” і Прадстаўніцтвам зарэгістраванага таварыства Deutscher Volkshochschul-Verband e.V. (ФРГ) у Рэспубліцы Беларусь у рамках Праграмы падтрымкі Беларусі на 2009-2011 гады.

1. **Маніфест па адукацыі дарослых у XXI стагоддзі (ЕАЕА)** [Электронны рэсурс] – Рэжым доступу:<https://eaea.org/wp-content/uploads/2018/01/manifesto_by.pdf>

Дадзены тэкст — маніфест Еўрапейскай асацыяцыі адукацыі дарослых (ЕАЕА). Пад слоганам “Сіла і радасць навучання” аўтары імкнуцца распавесці пра трансфармацыйныя магчымасці адукацыі дарослых як умову стварэння “Еўропы, якая навучаецца”, — Еўропы, здольнай паспяхова справіцца з выклікамі будучыні, выкарыстоўваючы ўсе неабходныя навыкі, веды і кампетэнцыі людзей, супольнасцей і рэгіёнаў.

Аўтар тэксту — Джына Эбнер (ЕАЕА) пры падтрымцы членаў ЕАЕА, Выканаўчага савета і Сакратарыята ЕАЕА. Пераклад: Святлана Гаўдзіс (DVV International Belarus).

1. **Исследование образовательных потребностей целевых групп в неформальном образовании** :методическое пособие – Минск, 2019. [Электронны рэсурс] – Рэжым доступу: <https://drive.google.com/file/d/1hMA53RGGG7wzc5IWO0WtNiXX4FL4T-YM/view>

Змест метадычнага дапаможніка — базавыя веды і інструментарый правядзення даследавання адукацыйных патрэб мэтавых груп праграм фармальнай і нефармальнай адукацыі. Гэта адзін з выніковых прадуктаў праекта “Рэгіянальныя галасы — грамадзянская адукацыя дарослых для пашырэння правоў і магчымасцей лакальных супольнасцей ва Украіне і Беларусі”[[14]](#footnote-14).

Матэрыялы метадычнага дапаможніка дапамогуць арганізатарам працэсаў развіцця мясцовых супольнасцей і адукацыі самастойна праводзіць ацэнку патрэб мэтавых груп.

1. **EduQua – the quality label for continuing education and** training — link: <https://alice.ch/en/eduqua/>

EduQua — гэта найбольш вядомы і пашыраны знак якасці для пастаўшчыкоў паслуг бесперапыннай адукацыі і навучання (CET) у Швейцарыі. Атрыманне правайдарамі адукацыйных паслуг гэтага сертыфіката садзейнічае празрыстасці, супастаўнасці і якасці курсаў CET. Больш за 1000 школ, інстытутаў і акадэмій адукацыі дарослых па ўсёй Швейцарыі маюць сертыфікаты eduQua.

На сайце прадстаўленыя кіраўніцтва і іншыя дакументы, якія змяшчаюць інфармацыю пра патрабаванні і працэдуру сертыфікацыі.

**У шаблон**

**Кампанент 1. Праверачнае пытанне правайдару:** Перад пачаткам распрацоўкі, прасоўвання і аказання ААП былі прааналізаваныя патрэбы мэтавай аўдыторыі і/або вызначаныя запыты на паслугу.

Так / Не / Не ведаю

**Кампанент 2. Праверачнае пытанне правайдару:** Правайдарам сфармуляваныя і ў адпаведных дакументах зафіксаваныя мэты адукацыйнай анлайн-паслугі.

Так / Не

**Кампанент 3. Праверачнае пытанне правайдару:** Правайдар плануе, стварае і рэалізуе ААП, кіруючыся пэўнымі каштоўнасцямі.

Так / Не / Не ведаю

**Кампанент 4. Праверачнае пытанне правайдару:** Адукацыйны кантэнт распрацоўваецца як цэласны комплекс на этапе праектавання ААП і стварэння адпаведнай адукацыйнай праграмы.

Так / Хутчэй так / Хутчэй не / Не распрацоўваецца

**Кампанент 5. Праверачнае пытанне правайдару:** Метадычнае забеспячэнне вызначаецца і выбіраецца правайдарам у адпаведнасці з мэтамі, зместам і ўмовамі аказання ААП.

Так / Часткова / Не

**Кампанент 6. Праверачныя пытанні правайдару:**

Існуе выразнае ўяўленне пра патрабаванні да кампетэнцый выкладчыка(-аў), якія аказваюць адукацыйную паслугу (кампетэнтнасны профіль выкладчыка).

Так / Часткова / Не існуе

У якой меры спецыялісты, якія рэалізуюць адукацыйную праграму, ідэнтыфікуюць сваю дзейнасць як педагагічную.

Заўсёды / Дастаткова часта / Часам / Ніколі / Не валодаем інфармацыяй

**Кампанент 7. Праверачнае пытанне правайдару:** Пры аказанні ААП навучэнцы-дарослыя з’яўляюцца актыўнымі ўдзельнікамі адукацыйнага ўзаемадзеяння, змяняюцца ў працэсе вучэння і ўплываюць на трансфармацыю адукацыйнага працэсу.

Так / Хутчэй так / Сітуатыўна / Не

**Кампанент 8. Праверачнае пытанне правайдару:** Правайдар выкарыстоўвае тэхналагічнае рашэнне, сувымернае каштоўнасцям, мэтам і задачам адукацыйнай паслугі.

Так / Хутчэй так /Хутчэй не / Не / Не ведаю

**Кампанент 9. Праверачнае пытанне правайдару:** У сістэме суправаджэння ААП ажыццяўляецца планаванне і кіраванне арганізацыйнымі працэсамі: маркетынг, піяр, бюджэтаванне, кіраванне рызыкамі, кіраванне персаналам, юрыдычнае суправаджэнне і забеспячэнне бяспекі, кіраванне якасцю.

Так / Хутчэй так / Хутчэй не / Не

1. Змеёв, С.И. Андрагогика: основы теории и технологии обучения взрослых / С.И. Змеёв – Москва : ПЕР СЭ, 2007. [↑](#footnote-ref-1)
2. Змеёв, С.И. Андрагогика: основы теории и технологии обучения взрослых / С.И. Змеёв – Москва : ПЕР СЭ, 2007. [↑](#footnote-ref-2)
3. Змеёв, С.И. Андрагогика: основы теории и технологии обучения взрослых / С.И. Змеёв – Москва : ПЕР СЭ, 2007. [↑](#footnote-ref-3)
4. Складзена паводле: Пупцев, А.Е. Современный дистанционный коммуникативный курс: проектирование, разработка, обучение : монография / А.Е. Пупцев, А. А.Козинский. – Рига – Вильнюс, 2020. [↑](#footnote-ref-4)
5. Рекомендация об обучении и образовании взрослых – ЮНЕСКО, 2015 [Электронны рэсурс]. – Рэжым доступу:<https://unesdoc.unesco.org/ark:/48223/pf0000245179_rus> [↑](#footnote-ref-5)
6. Обзор сферы неформального образования взрослых в Беларуси: ключевые тенденции и возможности для провайдеров — [Электронны рэсурс]. – Рэжым доступу: https://adukatar.by/ru/kratkaja-versija-obzora-sfery-neformalnogo-obrazovanija-vzroslyh-v-belarusi/ [↑](#footnote-ref-6)
7. Рекомендация об обучении и образовании взрослых — [Электронны рэсурс]. – Рэжым доступу: https://unesdoc.unesco.org/ark:/48223/pf0000245179\_rus [↑](#footnote-ref-7)
8. Гулак, О. Подход, основанный на правах человека : пособие / О. Гулак. – Минск : Белорусский Хельсинкский Комитет, 2020. [↑](#footnote-ref-8)
9. Рекомендация об обучении и образовании взрослых – ЮНЕСКО, 2015 [Электронны рэсурс]. – Рэжым доступу: <https://unesdoc.unesco.org/ark:/48223/pf0000245179_rus> [↑](#footnote-ref-9)
10. Онушкин, В.Г. Образование взрослых : междисциплинарный словарь терминологии / В.Г. Онушкин, Е.И. Огарев. – СПб.; Воронеж : ИОВ РАО, 1995. [↑](#footnote-ref-10)
11. Змеёв, С.И. Андрагогика: основы теории и технологии обучения взрослых / С.И. Змеёв – Москва : ПЕР СЭ, 2007. [↑](#footnote-ref-11)
12. Распрацаваная Нямецкім інстытутам адукацыі дарослых — Цэнтрам адукацыі на працягу ўсяго жыцця ім. Лейбніца (DIE) у супрацоўніцтве з DVV International. [↑](#footnote-ref-12)
13. Ажыццёўлены ў Беларусі ў 2016–2019 гг. DVV International праз Прадстаўніцтва зарэгістраванага таварыства Deutscher Volkshochschul-Verband e.V. (Федэратыўная Рэспубліка Германія) у Рэспубліцы Беларусь у партнёрстве з Асацыяцыяй дадатковай адукацыі і асветы (АДАіА, Рэспубліка Беларусь) і Народным універсітэтам г. Кам (Баварыя, ФРГ) у рамках тэматычнай праграмы Еўрапейскага Саюза “Інструмент Еврапейскага суседства па падтрымцы грамадзянскай супольнасці і незалежных медыя ў Беларусі” (ENI support to Civil Society and Independent Media working for Belarus). [↑](#footnote-ref-13)
14. Праект рэалізаваны ў 2018-2019 гадах Прадстаўніцтвам DVV International у Беларусі і Украіне ў партнёрстве з Украінскай асацыяцыяй адукацыі дарослых і АДАіА пры падтрымцы МЗС Германіі. [↑](#footnote-ref-14)